KEPUTUSAN PKR TEPAT DAN MESTI MUKTAMAD, BIAR AZMIN MEREPUT

Di sebalik spekulasi yang belum ada jawapannya sehingga kini bahawa Azmin Ali dilaporkan ada bertemu dua pemimpin PKR di Hotel Sheraton, Petaling Jaya baru-baru ini, parti itu malam tadi dengan pantas membuat ketetapan tidak akan berunding atau menjalin sebarang kerjasama dengan beliau.
Menurut Pengarah Komunikasi PKR, Fahmi Fadzil, keputusan itu kerana Menteri Perdagangan Antarabangsa dan Industri itu dianggap sebagai punca utama berlakunya pengkhianatan Langkah Sheraton.
Tambah beliau, parti juga membuat keputusan agar saf kepimpinan baru ini perlu bergerak pantas, sederap dan dalam satu pasukan yang kukuh bagi menghadapi musuh-musuh politik Keadilan pada PRU15 akan datang.
Beberapa hari lalu media melaporkan Azmin dikatakan bertemu dengan dua pemimpin PKR di Hotel Sheraton, Petaling Jaya.
Pertemuan itu segera menimbulkan spekulasi kebarangkalian untuk mewujudkan kerjasama antara beliau dengan PKR atau kemungkinan dianya kembali semula ke pangkuan parti demi survival politik masa depannya.
Azmin bagaimanapun tidak menafi dan tidak juga mengesahkan berlaku pertemuan itu, sebaliknya hanya mengatakan beliau tidak ingat hotel mana yang dikunjunginya dan siapa ditemuinya pada minggu lalu.
“Sheraton Hotel? Saya pergi banyak hotel, saya tidak ingat hotel yang mana,” katanya ringkas.
Nampak sangat Azmin sebenarnya cuba berselindung kerana mustahil beliau tidak ingat siapa pemimpin PKR yang ditemuinya di sebuah hotel pada minggu lalu.
Mungkin boleh diterima akal kononnya beliau tidak ingat jika hotel yang dikunjunginya dan orang PKR ditemuinya sepanjang minggu lalu melebihi 100 orang jumlahnya.
Jika hanya ada dua pemimpin PKR yang ada berjumpanya pada minggu lalu dan hotelnya pun satu saja, mustahil beliau tak boleh ingat?
Agak-agaklah kalau ia pun nak membohong dan menipu orang ramai.
Apa pun jawapan Azmin dan sama ada pertemuan beliau dengan dua pemimin PKR itu betul-betul berlaku atau sebaliknya, keputusan MPP parti malam tadi adalah paling tepat dan wajar sekali kerana sudah sampai masanya Azmin dilupakan begitu saja.
Pengkhianatannya tidak harus dimaafkan, jauh sekali ada kewajaran bagi PKR memberinya sebarang ruang untuk menumpang bagi tujuan beliau mengekalkan lagi kerusi Parlimen Gombak yang sedang disandangnya.
Selepas ini jangan ada lagi mana-mana pemimpin PKR yang cuba berjumpa atau berunding dengannya.
Keputusan malam tadi mestilah muktamad dan “tutup buku” buat Azmin.
Azmin yang kini bersama Bersatu harus dibenam karier politik masa depannya dengan PKR sebaik-baiknya segera mengenalpasti calon berwibawa yang boleh merampas kembali kerusi Parlimen Gombak.
Dengan bekas Menteri Besar Selangor, Dr. Khir Toyo sendiri mengakui PH masih ada kekuatan yang sukar dikalahkan di Selangor, tambahan lagi Parlimen Gombak adalah kerusi separa bandar yang memiliki pengundi campuran, Azmin dalam hal ini pasti sangat sedar awam hitam lebih menyelubungi kariernya ketika ini.
Sekadar ada Bersatu dan disokong oleh Pas, ia belum cukup kuat untuk Azmin mengekalkan kemenangan di Gombak yang diraihnya sebelum ini bersama PKR.
Maka itu, PKR tidak harus berlengah dalam menyusun langkah dengan penuh keyakinan untuk merampas kerusi Parlimen Gombak, seterusnya menghukum karier seorang pengkhianat biar mereput bersama dosa pengkhianatannya selepas PRU15 nanti. –
ShahbudinHusin 21/06/2022.

0

0

votes
Article Rating
Kongsikan artikel ini


DIA YANG HAPUS SUBSIDI, DIA JUGA NAK JADI JUARA SUBSIDI

Malaysia memang negara yang berbakat. Hampir semua bakat yang rakyat kita ada menambah seri kepada negara kita.
Tapi ada satu bakat yang buat kita tidak kering gusi. Bakat unik ini lebih lucu dari bakat pelawak agung. Bakat ini selalunya ada di kalangan pak dan mak menteri. Dari semua pak dan mak menteri yang ada, yang paling berbakat ialah Najib Razak, bekas Perdana Menteri.
Bakat unik ini ialah bakat belit dan putar sehingga terbelit diri sendiri.
Baru-baru ini, Najib menulis untuk membentangkan formula beliau kononnya untuk menyelamatkan rakyat dari inflasi. Formula itu boleh dibaca di sini https://www.malaysiakini.com/news/623297
Antara lain, Najib berhujah:
1) Mencukai PETRONAS dan syarikat-syarikat perladangan (contohnya Felda dan FGV) supaya dana lebih kerajaan dapat diagihkan kepada rakyat
2) Program penanaman makanan berskala besar dimulakan
3) Subsidi bahan makanan ditingkatkan
Sekilas pandang, jika ada yang tidak prihatin dengan fakta dan sejarah, boleh juga terbelit dengan putaran Najib.
Cadangan-cadangan itu masuk akal, malah telah disuarakan jauh lebih awal sebelum krisis kenaikan kos sara hidup meruncing seperti sekarang. Dasar-dasar yang bertujuan menggunakan dana awam secekapnya untuk membina jaringan keselamatan sosial kepada rakyat ini telah lama dibawa oleh KEADILAN.
Ucapan-ucapan saya di Dewan Rakyat semasa saya Ahli Parlimen dahulu hampir semuanya berkisar mengenai subsidi untuk rakyat dan mempertahankan PETRONAS demi rakyat.
Putar belit Najib ini mungkin ditelan hidup-hidup oleh pengikutnya tetapi majoriti rakyat masih ingat kebencian Najib terhadap subsidi.
Sebaik menjadi Perdana Menteri dalam tahun 2009, antara dasar pertama yang dilaksanakan ialah memotong subsidi dengan sasaran menghapuskan terus subsidi.
Oleh kerana ini zaman internet, semua putar belit Najib boleh sahaja dibongkar dengan bantuan Pak Cik Google. Untuk adik-adik yang masih di sekolah semasa Najib mula-mula jadi Perdana Menteri, berikut ialah bukti-bukti bencinya Najib kepada subsidi untuk rakyat:
22 Oktober 2009:
Malaysia akan potong subsidi minyak, potong perbelanjaan untuk kurangkan defisit
https://www.theedgemarkets.com/article/malaysia-may-revamp-fuel-subsidy-cut-spending-trim-deficit
2 September 2013:
Malaysia potong subsidi minyak untuk biayai perbelanjaan
https://finance.yahoo.com/news/malaysia-cuts-fuel-subsidies-fund-112911241.html
31 Disember 2013:
Najib potong subsidi untuk kurangkan defisit
https://www.ft.com/content/e6f8458e-7204-11e3-bff7-00144feabdc0
4 Oktober 2014:
Potongan subsidi satu keperluan: Najib
https://www.thestar.com.my/news/nation/2014/10/04/najib-subsidy-cut-necessary-move-was-for-economic-wellbeing-of-country-says-pm
Sebab itu, tugas saya di Dewan Rakyat dahulu ialah bergaduh dengan Najib demi mengekalkan bantuan kepada rakyat dalam bentuk subsidi.
Pada 31 Mac 2017, saya membidas Najib kerana ada tanda-tanda kerajaan BN ketika itu mengekalkan harga minyak lebih tinggi dari harga yang sepatutnya dan secara tidak langsung mengutip cukai dari rakyat (baca: https://themalaysianreserve.com/2017/03/31/najib-urged-to-break-silence-over-fuel-subsidy/amp/ )
Malah, setelah kalah dalam PRU14, Najib mula cuba untuk putar belit memberi alasan kenapa dia memansuhkan subsidi.
1 Ogos 2018:
Pemansuhan subsidi minyak untuk membantu rakyat: Najib
https://www.nst.com.my/news/nation/2018/08/396915/removing-fuel-subsidy-helps-poor-says-najib
Semakin kita menghampiri PRU15, semakin banyaklah putar belit dari Najib. Dia lupa kita simpan setiap satu rekodnya sebelum ini.
Dia ingat mudah untuk membentangkan formula-formula untuk rakyat sedangkan rekodnya yang menyusahkan rakyat sudah disimpan di mana-mana.
Dia mahu mencukai PETRONAS dengan lebih tinggi untuk rakyat, padahal dia mencipta sejarah sebagai Perdana Menteri yang paling banyak mengambil duit PETRONAS sepanjang tempoh berkuasa.
Dia mahu mengusahakan pertanian dan penanaman makanan, padahal dia juga yang terus membuang dasar Tun Abdullah Badawi yang mahu memberi tumpuan kepada makanan. Najib gemarkan projek besar, tidak suka projek pertanian.
Dia mahu syarikat perladangan dicukai lebih, padahal dia juga yang menggadai Felda dan FGV sehingga hampir muflis.
Dia mahu menambah subsidi kepada rakyat.
Tak payahlah saya ber-padahal lagi, sebab rakyat tahu ini semua putar belit Najib.
Kalau Najib masuk Roda Impian, dialah yang paling kuat menjerit “wang besar, wang besar” sambil memekik #SayaPutarJib

0

0

votes
Article Rating
Kongsikan artikel ini


CADANGAN UNTUK PM, APA KATA GAJI MENTERI2 DIPOTONG 50 PERATUS KETIKA RAKYAT SUSAH SEKARANG INI

Di mana-mana ketika ini kedengaran rakyat sedang merungut dan marah berikutan beban kenaikan kos sara hidup yang diakibatkan oleh meningkatkan harga barang-barang keperluan seharian.
Ditambah dengan pemansuhan subsidi minyak sawit berbotol dan tiada lagi kawalan harga syiling bagi ayam dan telur bermula 1 Julai depan, adalah dijangka harganya akan turut meningkat naik.
Tidak itu saja, harga makanan lain yang menggunakan minyak masak, ayam dan telur juga pasti akan meningkat sama.
Di waktu yang sama, tersebar pula berita bahawa gergasi pengeluar minyak sawit negara, FGV Holding yang sahamnya dikuasai 80 peratus oleh Felda, akan bermesyuarat hari ini yang antara agendanya ialah menaikkan elaun tahunan pengerusinya daripada RM300 ribu kepada RM480 ribu.
Selain itu, sebelumnya juga kedengaran ura-ura TNB bakal menaikkan tarif letrik pengguna kononnya kerana peningkatan kos operasi.
Di mata pengguna, di kala waktu ini hanya hujan yang kerap turun, malah menyebabkan kesesakan dan banjir kilat, apakah semua benda pula mahu naik belaka?
Walaupun semalam Perdana Menteri mengumumkan tambahan RM100 bagi Bantuan Keluarga Malaysia atau BKM untuk golongan B40 serta pengekalan subsidi bagi minyak masak berpaket, ramai yang merasakan ia tidak memadai dalam keadaan semua harga menaik ketika ini.
Terdengar perbualan di kedai kopi, kenapa tak ditambah kenaikan kepada RM500?
RM100 mana cukup, tambah mereka lagi.
Bagi majoriti rakyat, dalam keadaan seperti sekarang, siapalah lagi yang mereka harapkan melainkan hanyalah kerajaan yang sedang menguruskan negara.
Mereka bukan saja mahu lebih banyak tindakan atau kaedah penyelesaian bagi mengatasi kenaikan kos sara hidup itu dilakukan oleh kerajaan, malah juga inginkan para para menteri menunjukkan simpati yang sewajarnya.
Dalam keadaan ini, sementara kita sedar Perdana Menteri dan pasukan kabinetnya tentu saja sedang berusaha melalui pelbagai cara untuk mengurangkan beban hidup rakyat, tetapi kadangkala cara yang diambil itu tentunya akan memakan masa.
Di waktu yang sama, rakyat yang kena pergi ke kedai setiap hari untuk berbelanja pasti saja semakin koyak poket mereka.
Sebagai tanda simpati, adalah dicadangkan agar Ismail Sabri Yaakob selaku Perdana Menteri mengambil inisiatif mengarahkan semua menterinya melakukan potongan gaji sebanyak 50 peratus dengan serta merta.
Bukan saja Perdana Menteri, menteri dan timbalan menteri harus berkorban melakukan potongan gaji, lagi baik jika duta-duta bertaraf menteri dan lain-lain lantikan politik juga dipotong sama gaji mereka.
Walaupun mungkin ada yang menganggap potongan 50 peratus gaji itu terlalu tinggi, tetapi harus disedari semua mereka itu mempunyai pelbagai elaun lain yang jumlahnya lebih daripada cukup bukan saja untuk memewahkan kehidupan, malah cukup untuk menyara lebih daripada satu keluarga.
Lagi pula, bukan semua menteri rajin bekerja dan ada memberi idea yang berguna untuk rakyat dan negara, sesetengahnya macam makan gaji buta saja nampaknya.
Jadi, potongan gaji 50 peratus itu cukup munasabah dan janganlah asyik dengan potongan 10 peratus saja.
Potongan 10 peratus itu sudah ketinggalan zaman dan telah diamalkan sejak zaman tok kaduk dulu lagi.
Takkanlah zaman tik-tok ini masih nak potong 10 peratus lagi?
Jika potongan 50 peratus ini dapat dilakukan – katalah tempohnya sehingga Parlimen dibubarkan – ini sedikit akan dapat menyejukkan hati rakyat sementara langkah-langkah penyelesaian mesti juga diusahakan dengan seberapa segera.
Semalam PH telah memberi tempoh 24 jam kepada kerajaan untuk mengumumkan langkah-langkah penyelesaian berkaitan subsidi dan untuk mengatasi kos sara hidup ini, manakala seorang pemimpin DAP pula menyarankan agar inilah masanya untuk mengumpulkan sejuta rakyat turun ke jalanraya bagi menunjukkan bantahan.
Mahu tidak mahu, Ismail Sabri harus pantas dan memberi respon segera atas semua perkembangan yang berlaku ini, jika tidak, walaupun hari-hari hujan turun, tetapi kemarahan rakyat akan terus meningkat tanpa had.
– ShahbudinHusin 23/06/2022.

0

0

votes
Article Rating
Kongsikan artikel ini


TAK PERNAH BERUBAH, MASIH ADA PEMIMPIN UMNO TABUR WANG BELI SOKONGAN

Perkara yang paling merosakkan perjuangan UMNO selama ini ialah amalan politik wang.
Politik wang atau menggunakan wang untuk membeli sokongan bukan perkara baru, tetapi makin hari ianya makin membarah dalam UMNO.
UMNO diharamkan pada 1987 dan BN kalah pilihan raya pada 2018, mahu tidak mahu, harus diakui mempunyai kaitan yang ketara dengan amalan politik wang.
Politik wang atau dijenamakan dengan “cash is king” malah terbukti tidak mampu menongkat BN daripada dijatuhkan pada 2018.
Dengan itu, sepatutnya apabila hilang kuasa dan kemudian berpeluang menggenggam semula kuasa, pemimpin UMNO sepatutnya sedar masalah yang menjadi punca kerosakan parti itu.
Malangnya, semua itu tidak berlaku, bahkan ada pemimpin UMNO sekarang ini yang tanpa segan silu dilaporkan terus menjadikan amalan membeli sokongan menggunakan wang sebagai kegemaran yang berterusan.
Seorang pemimpin yang diketahui bercita-cita ingin naik lebih tinggi dalam kerjaya politiknya difahamkan sanggup membeli sokongan daripada Ketua-Ketua UMNO bahagian dengan memberikan sejumlah wang yang besar kepada mereka.
Dikatakan setiap seorang Ketua UMNO bahagian itu telah diberikan sejumlah puluhan ribu ringgit untuk memastikan sokongan mereka kepada pemimpin berkenaan kekal tidak berubah.
Tujuannya tidak lain ialah agar beliau terus disokong dan disambut secara besar-besaran sepanjang masa di mana saja program turun padangnya diadakannya.
Matlamatnya hanya untuk memperlihatkan sokongan ramai yang dimilikinya, kemudian dibesar-besarlah melalui media sosial dengan harapan akan memudahkan laluan ke puncak lebih tinggi.
Difahamkan pemimpin berkenaan juga menabur banyak wang untuk gerombolan media sosial bagi membentuk pemikiran orangramai seolah-olah rakyat sentiasa bersamanya.
Soalnya, kenapa pemimpin berkenaan beria-ia mahu naik lebih tinggi hingga sanggup menggunakan wang?
Bukankah UMNO sekarang ini sudah ada Ismail Sabri Yaakob sebagai Perdana Menteri dan beliau seharusnya lebih disokong untuk memastikan parti beroleh kemenangan dalam PRU15 akan datang?
Tetapi dengan perlakuan membeli sokongan itu, untuk apa pemimpin berkenaan sanggup berhabis wang ringgit untuk mendapatkan sokongan yang jelas bagi dirinya semata-mata?
Kenapa wang itu tidak diberikan terus kepada semua UMNO bahagian sebagai bantuan bagi persiapan menghadapi PRU15?
Beliau mahu UMNO menang atau sekali lagi ingin melihat BN kalah?
– ShahbudinHusin 23/6/2022.

0

0

votes
Article Rating
Kongsikan artikel ini


UMNO ‘DIBUNUH’ OLEH PEMIMPINNYA SENDIRI?

Ternampak sekarang ini Perdana Menteri, Ismail Sabri Yaakob sedang ditekan oleh UMNO dan Bersatu atas kepentingan yang berbeza dalam isu berkaitan Zuraida Kamaruddin.
Hanya kerana Zuraida keluar Bersatu dan menyertai Parti Bangsa Malaysia, jawatan menterinya kini seolah-olah menjadi rebutan antara UMNO dengan Bersatu.
Begitu pun, sama ada Zuraida akan meletak jawatan atau terus dikekalkan dalam kabinet hanya akan diputuskan setelah beliau berbincang dengan Ismail Sabri terlebih dahulu.
Sementara Bersatu menuntut jawatan Menteri Perusahaan Perladangan dan Komoditi itu dikembalikan kepada mereka atas alasan perlantikan Zuraida dahulu adalah atas kouta Bersatu, tetapi UMNO pula berkehendakan sebaliknya.
Bagi UMNO, mereka bukan saja mahu Ismail Sabri menggunakan haknya melantik sesiapa saja yang dikehendakinya mengisi tempat Zuraida, malah juga sangat berharap agar jawatan itu diberikan kepada pemimpin UMNO untuk mengisinya.
Alasannya, Mahiaddin Md Yasin dulu pun kata mereka, melantik sesiapa yang dikehendakinya sebagai menteri tanpa berbincang atau menghormati hireaki seseorang itu dalam UMNO.
Lebih buruk, oleh kerana isu Zuraida itu telah berlarutan hampir sebulan tanpa penyelesaian, Timbalan Pengerusi UMNO Johor, Nur Jazlan Mohamed lantas menempelak Ismail Sabri sebagai Perdana Menteri paling lemah dalam sejarah negara.
Soalnya, kalau Ismail Sabri dianggap paling lemah, UMNO mahu siapa lagi sebagai Perdana Menteri?
Adakah beliau mahu Zahid Hamidi atau Najib Razak yang masih ada kes mahkamah sebagai Perdana Menteri?
Apa pun, serangan terbuka UMNO kepada pemimpinnya sendiri yang menjadi Perdana Menteri dengan jelas memperlihatkan parti itu ada agenda lain yang belum terpenuh keinginannya.
Kalau sebelum ini mereka menyerang Mahiaddin ketika beliau menjadi Perdana Menteri, ia mungkin boleh difahami kerana beliau adalah pemimpin Bersatu, namun nampaknya setelah jawatan Perdana Menteri dipegang oleh UMNO pun, serangan terbuka tetap berterusan juga.
Keinginan UMNO melalui tindakan menekan Ismail Sabri agar tidak melayan kehendak Bersatu dan melantik sesiapa saja yang dikehendakinya untuk menggantikan Zuraida, malah kalau boleh memberikannya kepada pemimpin parti itu, tujuannya tidak lain ialah dengan harapan agar Parlimen akan terbubar akhirnya.
UMNO memang mahu Bersatu menarik sokongan terhadap Ismail Sabri jika beliau bertindak tidak melayan kehendak parti itu meletakkan pemimpinnya menggantikan tempat Zuraida dan apabila ia berlaku, pilihan yang diharapkan ialah Parlimen akan dibubarkan.
Tetapi, adakah Ismail Sabri semudah itu memenuhi kehendak UMNO dan mengenepikan kouta Bersatu, sedangkan beliau tahu kerajaannya adalah dibentuk melalui sokongan pelbagai parti?
Yang nyata, dengan melabelkan Perdana Menterinya sendiri sebagai paling lemah dan berbalah secara terbuka dengan pemimpin UMNO yang mempertahankan Ismail Sabri, apa yang mahu parti itu tunjukkan kepada rakyat?
Bolehkah rakyat yakin parti yang berbalah sesama sendiri dan menyerang Perdana Menteri daripada partinya sendiri untuk dipilih menjadi kerajaan?
Seburuk-buruk gambaran diberikan kepada Bersatu dan ia sering dikata mahu “membunuh” UMNO, tetapi tidak pula ada pemimpinnya pernah sampai hati melabel Ismail Sabri sebagai Perdana Menteri paling lemah dalam sejarah negara?
Siapa sebenarnya mahu “membunuh” UMNO – Bersatu atau pemimpin UMNO sendiri?
– ShahbudinHusin 24/06/2022.

0

0

votes
Article Rating
Kongsikan artikel ini


KECAM ‘POSTER BOY’ UMNO, NUR JAZLAN LANGGAR DISIPLIN PARTI?

Hakikat yang barangkali tidak disedari atau sengaja diabaikan oleh ramai orang UMNO ialah Ismail Sabri Yaakob sebenarnya telah pun diputuskan sebagai “poster boy” BN untuk menghadapi PRU15 akan datang.
Pemilihannya diputuskan secara sebulat suara dalam mesyuarat MT UMNO 14 April lalu.
Dengan kedudukan itu, beliau umpama model iklan bagi produk BN yang akan ditawarkan kepada rakyat untuk dipilih sebagai kerajaan.
Berdasarkan hakikat itu dan pemilihan Ismail Sabri sebagai “poster boy” merupakan keputusan yang diputuskan oleh MT UMNO sendiri, beliau bukan saja wajib disokong dan dilindungi oleh ahli-ahli UMNO, malah tidak harus dikecam secara terbuka.
Apabila kecaman dilakukan secara terbuka sepertimana dilakukan oleh Timbalan Pengerusi UMNO Johor, Nur Jazlan Mohamed, ia sedikit sebanyak akan menghakis kepercayaan rakyat serta menipiskan peluang BN untuk menang PRU15 akan datang.
Kalau pesaing mengecam model iklan yang dipilih oleh sesebuah syarikat, ia mungkin suatu perbuatan yang dianggap normal dan boleh diterima.
Tetapi, adalah luar biasa jika salah seorang pengurus sesebuah syarikat mengecam dan memperlekeh model iklan yang telah diputuskan oleh syarikatnya sendiri.
Sebarang rasa tidak puas hati terhadap Ismail Sabri selaku “poster boy” BN hendaklah dilakukan secara tertutup dan mengikut saluran yang betul.
Membuat kecaman dan perlekehan secara terbuka seolah-olah memberi kelebihan kepada pihak lawan dan tidak mahu BN menang.
Lebih-lebih lagi kecaman dan perlekehan Nur Jazlan dengan menyifatkan Ismail Sabri sebagai Perdana Menteri paling lemah dalam sejarah negara adalah suatu tuduhan serius yang memberi gambaran Naib Presiden UMNO itu tidak layak serta tidak harus dipilih lagi menerajui negara.
Tidakkah dengan itu ia juga bermaksud tidak mahu BN mencapai kemenangan?
Apakah Nur Jazlan memang tidak mahu BN menang?
Walaupun beliau mungkin berasakan perkara yang ingin dikecamnya adalah betul, Nur Jazlan tetap bersalah kerana membuat kecaman secara terbuka.
Sekarang adalah fasa berperang dan mahu beroleh kemenangan, kenapa dedahkan kelemahan dan memperlekeh “poster boy” parti sendiri?
Kalau orang parti sendiri menempelak “poster boy” sebagai Perdana Menteri paling lemah, adakah rakyat biasa dan pengundi atas pagar masih mahu mengundi BN?
Berkaitan hal ini, oleh kerana semalam Presiden UMNO, Ahmad Zahid Hamidi telah memecat Tajuddin Abdul Rahman sebagai ahli MT atas kesalahan yang dikatakan melakukan sesuatu yang melanggar keputusan parti, bagaimana pula dengan Nur Jazlan atas kecamannya yang dilakukan secara terbuka terhadap Ismail Sabri?
Tidakkah mengecam dan memperlekeh secara terbuka “poster boy” yang diputuskan oleh MT UMNO turut merupakan suatu perbuatan yang boleh dianggap melanggar disiplin parti?
Sediakah Zahid Hamidi memecat Nur Jazlan sebagai Timbalan Pengerusi UMNO Johor?
– ShahbudinHusin 25/06/2022.

0

0

votes
Article Rating
Kongsikan artikel ini


LAKSANA STOK PENIMBAL UNTUK JAMIN KELANGSUNGAN MAKANAN – RAFIZI

Kebimbangan mengenai kelangsungan makanan (“food security”) bukanlah perkara baru. Dunia pernah melalui krisis inflasi dan kekurangan bekalan makanan yang mendadak akibat peperangan dan konflik geopolitik dekad 1970an dahulu.
Ketika itu, harga minyak mentah naik mendadak akibat sekatan bekalan oleh OPEC (kumpulan negara pengeluar minyak mentah terbesar dunia) sebagai reaksi kepada Perang Arab-Israel yang tercetus. Konflik ini bertembung pula dengan kekurangan bekalan bijirin yang mendadak sehingga menyebabkan krisis kebuluran di banyak negara di Asia dan Afrika.
Krisis bekalan makanan dan kenaikan kos mendadak yang dialami sekarang tidaklah banyak berbeza dengan yang pernah dilalui dalam dekad 1970an. Negara-negara yang lebih bersedia (dari segi dasar kelangsungan makanan, keupayaan kerajaan menyelaraskan kembali bekalan makanan dan kekukuhan kewangan negara) berjaya menangani gangguan sebegini tanpa menyebabkan kesengsaraan rakyat, sedangkan negara-negara yang lemah tadbir urusnya akan menyeksa rakyat (seperti yang berlaku di Sri Lanka sekarang).
Sebab itu, pentadbiran Kerajaan Persekutuan yang ditunjangi UMNO-BERSATU-PAS (saya selalu memanggil pakatan ini sebagai “Kerajaan Keluarga 69”) tidak boleh menyalahkan konflik antarabangsa untuk menutup kegagalan mereka.
Kegagalan itu ditonjolkan sekali lagi semalam selepas Mesyuarat MKT UMNO. Apa yang dihebohkan sebagai pengumuman besar yang akan membantu rakyat berakhir dengan satu pengumuman jenaka:
Idea UMNO untuk menangani masalah kenaikan kos makanan dan sara hidup ialah dengan menubuhkan Lembaga Unggas (Ayam) Kebangsaan. Selepas ini apabila harga kambing pula naik, UMNO akan menubuhkan Lembaga Kambing Kebangsaan.
Akhirnya, tindakan ini hanya menambah bebanan kewangan kepada rakyat yang terus menanggung gaji, elaun dan belanja ahli-ahli politik dari parti-parti mereka yang dilantik untuk menjadi bos-bos kepada lembaga ayam, lembaga kambing dan lain-lain.
Semalam, saya memulakan kempen digital dengan siaran mingguan yang menyentuh isu-isu utama rakyat yang memerlukan idea radikal sebagai jalan penyelesaian. Dalam siaran digital itu, kebetulan saya membincangkan krisis kelangsungan makanan dan kos sara hidup yang naik mendadak.
Berikut ialah ringkasan kepada kupasan-kupasan saya:
 Masalah kelangsungan makanan (dari segi bekalan dan harga yang perlu dibayar rakyat) perlu ditangani di peringkat bekalan (“supply side”).
 Ada langkah-langkah yang perlu dilaksanakan segera dan ada yang akan mengambil masa yang lebih panjang.
 Memperbetulkan rantaian bekalan makanan adalah satu projek yang akan mengambil masa lebih panjang kerana tanah-tanah perlu dikhususkan dan industri pertanian tempatan perlu masa untuk menggantikan import makanan.
 Sementara projek-projek yang memakan masa ini dilaksanakan, Kerajaan Persekutuan boleh mengambil langkah radikal yang boleh mempengaruhi rantaian bekalan makanan dalam tempoh masa pendek dan sederhana.
 Lebih penting lagi, setiap dasar yang pernah diumumkan sebelum ini gagal kerana pelaksanaan yang penuh keciciran akibat rasuah, penyelewengan dan ketidakcekapan urusan.
 Oleh itu, selagi struktur pentadbiran kementerian-kementerian dan agensi-agensi yang bertanggungjawab tidak diselaraskan dan dijajarkan semula, semua perancangan yang gah akan berakhir dengan kegagalan.
Oleh itu, sebagai jalan penyelesaian yang boleh dipertimbangkan, saya telah mencadangkan Perdana Menteri dan Kerajaan Persekutuan memulakan langkah untuk melaksanakan dua dasar penting seperti berikut:
Pelaksanaan Dasar Stok Penimpal “Stockpile”
Konsep stok penimbal adalah konsep ekonomi yang telah teruji dan digunakan sejak krisis makanan dan kos sara hidup dekat 1970an. Ia masih beroperasi dan menjadi sebahagian dasar penting bagi negara-negara yang mengambil berat mengenai kelangsungan makanan dan kos sara hidup.
Dasar stok penimbal memberi kuasa dan peruntukan kepada Kerajaan Persekutuan untuk menggunakan peruntukan untuk membeli dan menyimpan secara pukal bekalan makanan dan keperluan utama rakyat (termasuk petrol dan diesel). Simpanan pukal stok penimbal ini akan digunakan dengan disuntik ke pasaran apabila ada gangguan bekalan yang menyebabkan kenaikan harga mendadak.
Adanya stok penimbal yang boleh mengurangkan kesan kekurangan bekalan mendadak (yang berlaku kebelakangan ini) akan membolehkan kerajaan mengawal kenaikan mendadak harga barang-barang makanan dan keperluan asas.
Ada pelbagai cara dan instrumen kewangan yang boleh digunakan untuk membina stok penimbal negara, termasuklah menggunakan “hedging” atau kontrak pembelian masa depan (“future contracts”) dan lain-lain.
Oleh itu, saya menggesa supaya sebuah Suruhanjaya Bekalan dan Kelangsungan Kebangsaan, seperti fungsi National Commission on Supplies and Shortages di Amerika Syarikat ditubuhkan sebagai badan bebas yang bertanggungjawab membina stok penimbal bagi tujuan mengurangkan risiko kekurangan bekalan makanan dan kenaikan mendadak harga makanan.
Suruhanjaya ini perlulah bertanggungjawab kepada Parlimen dan dipantau sekeras-kerasnya untuk mengelakkan peruntukan membina stok penimbal disalahgunakan oleh unsur-unsur rasuah.
Pelarasan dan penggabungan kementerian-kementerian dan agensi-agensi
Untuk mengelakkan karenah birokrasi dan kelemahan pelaksanaan dasar-dasar berhubung kelangsungan makanan dan kos sara hidup, keseluruhan struktur kementerian dan agensi yang bertanggungjawab perlu dirombak.
Sepatutnya, kuasa dan tanggungjawab yang menggubal, melaksana, menyelia dan menguatkuasa dasar dan undang-undang yang melibatkan keseluruhan rantaian bekalan makanan (dari huluan yang menghasilkan bekalan makanan kepada hiliran yang mengedar dan menetapkan harga makanan) dipusatkan di sebuah kementerian sahaja.
Ini membolehkan perancangan menyeluruh bagi seluruh rantaian bekalan makanan dapat dilaksanakan dengan lebih berkesan apabila pertindihan-pertindihan kuasa (seperti yang berlaku sekarang) dihapuskan.
Di bawah Kerajaan Keluarga 69 sekarang, kuasa dan tanggungjawab bersabit keseluruhan rantaian makanan dibahagikan kepada beberapa kementerian (dan agensi-agensi di bawah setiap kementerian) iaitu:
1. Kementerian Industri Asas Tani – bagi penghasilan sumber makanan
2. Kementerian Perusahaan Utama – bagi guna tanah untuk tujuan industri pertanian dan perladangan
3. Kementerian Perdagangan Dalam Negeri dan Hal Ehwal Pengguna – bagi kawalan harga pengguna dan bekalan hiliran
4. Kementerian Industri dan Perdagangan Antarabangsa – bagi tujuan pelesenan perkilangan bahan-bahan makanan
Ini belum lagi dikira berpuluh-puluh agensi yang ada di bawah kementerian-kementerian ini.
Sebab itulah sebarang tindakan yang hendak dilaksanakan mengambil masa yang panjang tanpa seorang menteri pun yang perlu bertanggungjawab. Urusan mentadbir negara akhirnya dihabiskan dengan mesyuarat demi mesyuarat yang mengambil masa berbulan-bulan lamanya kerana ada ramai menteri yang perlu membuat keputusan. Oleh kerana menteri-menteri lebih sibuk berpolitik (atau membuka parti baru), keputusan-keputusan penting ini akhirnya tidak diambil.
Saya akan menunggu maklum balas Kerajaan Persekutuan kepada idea-idea ini yang sepatutnya telah difikirkan dan dilaksanakan lebih awal.
Jika keputusan sebegini telah diambil lebih awal, kita tidaklah menjadi bahan tertawa dunia apabila keseluruhan Jemaah Menteri tidak boleh menyelesaikan isu bekalan dan harga ayam yang bertukar-tukar keputusannya.
Sementara itu, saya akan terus mengupas isu-isu bersabit kelangsungan makanan dan kenaikan kos sara hidup dalam siri digital yang disiarkan setiap beberapa hari. Kupasan saya yang seterusnya ialah untuk melonjakkan industri pertanian negara dan menghapuskan pergantungan kepada import makanan.
RAFIZI RAMLI
Timbalan Presiden Keadilan.
25 Jun 2022.

0

0

votes
Article Rating
Kongsikan artikel ini


ENGGAN LAYAN MEMO PEMUDA UMNO, MACAM MANA TENGKU ZAFRUL NAK JAGA PENGUNDI MARHAEN KUALA SELANGOR?

Marah benar Ahli MT UMNO, Zahidi Zainal Abidin terhadap sikap Menteri Kewangan, Tengku Zafrul Tengku Abdul Aziz yang enggan melayan memorandum bantahan Pemuda UMNO berhubung isu Digital Nasional Berhad yang melaksanakan rangkaian 5G ke seluruh negara.
Berikutan memo itu diserahkan kepadanya selaku Timbalan Menteri Komunikasi dan Multimedia, Zahidi lalu berjumpa dengan Tengku Zafrul untuk meminta penjelasan.
Bagaimanapun, sebagaimana disebut oleh Zahidi seperti dilaporkan media, Tengku Zafrul enggan melayan atau memberi penjelasan berhubung bantahan yang dikemukakan Pemuda UMNO itu.
Malah beliau seolah-olah mencabar pula mereka untuk berlawan dengan kuasa yang dimilikinya selaku Menteri Kewangan.
“Saya wakil MKT ingin mendapat penjelasan pasal isu memorandum, dia (Tengku Zafrul) tak mahu dengar, nak lawan kita lawan…itu jawapan dia,” ujar Zahidi.
Sehubungan dengannya, Ahli Parlimen Padang Besar itu menggesa MT UMNO melakukan sesuatu dan memanjangkan kepada kabinet agar Tengku Zafrul ditukar sebagai Menteri Kewangan.
“Pasal Menteri Kewangan ini saya dah minta dalam mesyuarat kalau boleh kita tukarkan beliau sebagai Menteri Kewangan,” tambah Zahidi lagi.
Meskipun bukan kuasa MT UMNO untuk mencadangkan pertukaran mana-mana menteri, tetapi apa yang dilakukan Zahidi adalah manifestasi rasa marahnya yang tertahan lagi.
Jika benarlah itu sikap Tengku Zafrul dalam berhadapan atau melayan memorandum bantahan daripada Pemuda UMNO yang disampaikan oleh seorang ahli MT dan timbalan menteri, ia bukan saja sesuatu yang tidak wajar, malah boleh dianggap keterlaluan.
Bagaimana boleh seorang menteri yang gajinya dibayar melalui titik peluh dan cukai rakyat boleh bersikap sombong dan tidak melayan rintihan daripada rakyat?
Dengan bersikap demikian, Tengku Zafrul selain tidak layak menjadi Menteri Kewangan, bahkan juga tidak wajar sama sekali memegang apa-apa jawatan berkaitan kepentingan awam.
Seseorang yang memegang jawatan berkaitan kepentingan awam yang gajinya dibayar daripada hasil titik peluh rakyat semestinya perlu berkhidmat setulus hati untuk kepentingan rakyat.
Lebih daripada itu, melalui sikap Tengku Zafrul yang didedahkan Zahidi itu, beliau juga jelas tidak hormat kepada UMNO sebagai sebuah parti yang mewakili rakyat.
Sedemikian, UMNO tidak harus memberi sebarang ruang atau laluan kepadanya untuk bertanding di Parlimen Kuala Selangor atas tiket parti itu dalam PRU akan datang sebagaimana minat yang ditunjukkannya kebelakangan ini.
Beliau tidak layak menumpang atas tiket UMNO kerana sikap kayangannya bertentangan dengan penampilan yang sewajarnya bagi seseorang pemimpin yang hendak mewakili parti akar umbi yang tidak dapat lari daripada sentiasa membela kepentingan rakyat.
Kalau memorandun Pemuda UMNO pun tidak dilayannya, lagi jadi mangsa pengundi marhaen Kuala Selangor dengan berwakilkan beliau sebagai Ahli Parlimen kawasan itu.
– ShahbudinHusin 26/06/2022.

0

0

votes
Article Rating
Kongsikan artikel ini


PEMECATAN TAJUDDIN PETUNJUK UMNO BAKAL PECAH BESAR?

Pemecatan Tajuddin Abdul Rahman sebagai ahli MT UMNO di saat-saat parti itu makin meningkatkan tekanan agar Perdana Menteri, Ismail Sabri Yaakob segera membubarkan Parlimen, isyarat paling mudah difahami daripadanya ialah perpecahan lebih besar kian hampir mendekati ambang pintu.
Tindakan Zahid Hamidi memecat Ahli Parlimen Pasir Salak dan Duta Besar ke Indonesia hanya beberapa jam sebelum mesyuarat MT UMNO malam Jumaat lalu, sekaligus mengundang kaitan dengan ketidakhadiran Ismail Sabri dalam mesyuarat itu.
Sebagaimana yang diketahui dan bukan lagi rahsia, Tajuddin adalah penyokong kuat Ismail Sabri yang secara terbuka berani menunjukkan pendirian tidak setujunya terhadap kepimpinan Zahid Hamdi dalam beberapa isu.
Keputusan Ismail Sabri tidak hadir dalam mesyuarat itu tentu saja kerana beliau ingin meredakan keadaan berhubung desakan kluster mahkamah mahu PRU diawalkan, tambahan lagi Isham Jalil yang merupakan pendokong kuat Najib Razak diumumkan sebagai pengganti Tajuddin.
Jika pemimpin lain, misalnya yang berjawatan Ketua UMNO Bahagian dilantik menggantikan Tajuddin dan bukan Isham Jalil yang diketahui seorang yang totok Najib serta tiada sebarang jawatan dalam mana-mana hireaki kepimpinan, kebarangkalian untuk Ismail Sabri hadir mesyuarat MT mungkin masih ada.
Begitu pun, tidak hadir dan tidak melayan buat seketika desakan PRU awal di ketika rakyat sedang terbeban dan merungut dengan pelbagai perkara berkaitan kos sara hidup, ini boleh dikira tindakan bijaksana telah ditunjukkan oleh Perdana Menteri.
Di waktu yang sama, pemecatan Tajuddin bukan saja memberi isyarat bahawa Zahid Hamidi sedia memecat lebih ramai lagi mereka yang bersikap menentang dan tidak sebulu dengan kemahuan kepimpinan sedia ada, bahkan ia juga tidak lari daripada petunjuk semua penentang itu bakal digugurkan sebagai calon dalam PRU15 akan datang.
Dalam keadaan sekarang, jika PRU15 diadakan di ketika Zahid Hamidi masih Presiden UMNO dan Najib pula kekal sebagai “de facto” yang menguasai parti, sudah hampir pasti Tajuddin tidak akan dicalonkan lagi.
Bersamanya, tidak mustahil Annuar Musa, Shahidan Kassim, Khairy Jamaluddin dan beberapa pemimpin UMNO lain yang sealiran dengan Tajuddin dan pro Ismail Sabri, akan turut menerima nasib yang sama.
Adalah dijangkakan Zahid Hamidi akan memilih hanya mereka yang sehati sejiwa dengannya saja sebagai calon, manakala yang menentang semuanya bakal diketepikan.
Ia tidak lain, walaupun UMNO telah bersetuju meletakkan Ismail Sabri sebagai “poster boy” dalam PRU15 akan datang, Zahid Hamidi tetap mahu meletakkan dirinya lebih kukuh dan pencatur barisan kabinet jika ditakdirkan BN mampu membentuk kerajaan.
Dalam keadaan itu nanti, semua orang memahami, kehendak Zahid Hamidi dan Najib ialah mahu menjadikan Ismail Sabri sebagai “tawanannya” semata-mata.
Bagaimanapun, sebelum semua perancangan Zahid Hamidi dan Najib itu boleh direalisasikan menjadi kenyataan, perkara buruk yang paling hampir di depan mata berikutan tindak-tanduknya ketika ini ialah UMNO sedang menuju perpecahan yang serius.
Semua perpecahan itu akan menjadi tatapan kita semua apabila senarai calon diumumkan dan di ketika terbukti ramai pemimpin yang berada dalam kerajaan, tetapi tidak sehati sejiwa dengan Zahid Hamidi, digugurkan satu persatu.
Ia tidak saja akan mencetuskan rasa tidak puas hati dan mungkin pemberontakan, lebih buruk jika pemimpin UMNO yang digugurkan itu diambil pula oleh parti lain, misalnya Bersatu atau Pas, sebagai calon mereka.
Bagaimana pula jika sebagai tanda protes atas pengguguran ramai nama besar itu sebagai calon, beberapa pemimpin UMNO lain yang selama ini berdiam diri turut bertindak memihak kepada penama-penama yang digugurkan itu?
Dalam keadaan itu, masih ada lagikah peluang untuk UMNO dan BN memenangi PRU15?
Akhirnya, jika UMNO kalah sekali lagi, bukankah Zahid Hamidi yang menjadi punca parti berpecah seharusnya diletakkan semua beban kesalahan dan kekalahan?
– ShahbudinHusin 26/06/2022.

0

0

votes
Article Rating
Kongsikan artikel ini


DARI FORMULALAH DATANG PENYELESAIAN – RAFIZI SEKOLAHKAN ZAHID HAMIDI

Pimpinan UMNO kelam-kabut mahu menutup kemaluan apabila idea paling hebat yang datang dari mereka hanyalah untuk menubuhkan Lembaga Unggas (Ayam) Negara bagi menangani krisis bekalan makanan yang menyebabkan harga barang naik melambung.
Setiap kali saya bersuara, satu-satunya jawapan yang datang dari pimpinan UMNO ialah kononnya saya hanya tahu membentangkan formula-formula.
Mereka memberi contoh bagaimana kononnya formula-formula ini tidak dapat dilaksanakan semasa PH memerintah selama 22 bulan.
Inilah satu-satunya sudut jawapan yang dibawa oleh Presiden UMNO, Dato’ Seri Zahid Hamidi semalam dalam menjawab kritikan saya terhadap cadangan Lembaga Unggas (Ayam) Negara yang dibawa UMNO.
Alasan pimpinan UMNO ini ada beberapa kelompangan.
Apabila mereka cukup takut dengan “formula-formula” saya sehinggakan beberapa pimpinan mereka bersuara serentak setiap kali saya mengutarakan idea penyelesaian, itu maknanya mereka mengakui (dalam diam) bahawa mereka tandus idea untuk mentadbir negara.
Mereka bimbang sekiranya politik Malaysia berkisar mengenai idea (bukannya sentimen kaum, agama atau siapa yang berkuasa), mereka akan ditolak rakyat seperti yang berlaku dalam PRU14.
Hakikatnya, UMNO kalah dalam PRU14 atas dua sebab utama:
(i) Skandal rasuah terbesar dunia 1MDB yang melibatkan Presiden UMNO, Najib Razak, dan
(ii) Segala dasar UMNO yang menyusahkan rakyat seperti pemotongan subsidi, pengenalan cukai-cukai baru seperti GST, rasuah dan sebagainya, yang tidak dapat dipertahankan apabila berdepan dengan pelbagai lontaran idea dari kami ketika itu.
Sebab itu, pimpinan UMNO akan cuba memperlekehkan sebarang idea penyelesaian dari pihak lawan kerana mereka tahu mereka sebenarnya tidak ada idea. Lebih banyak mereka cuba memperlekehkan idea saya, lebih jelas ketakutan mereka.
Pimpinan UMNO juga lupa bahawa sedang mereka cuba memperlekehkan idea saya, rakyat sebenarnya tahu bahawa formula penetapan harga petrol dan diesel yang digunakan oleh tiga kerajaan berturut-turut (dari PH, PN dan sekarang Kerajaan Keluarga 69) diperjuangkan oleh saya sejak 2013 semasa Najib Razak gigih mahu menghapuskan subsidi.
Dalam mereka mengatakan formula saya tidak dapat dilaksanakan, formula itu juga yang dipakai oleh Perdana Menteri dari UMNO sendiri. Kalau ada satu formula penyelesaian yang berjaya melindungi rakyat dari harga petrol yang naik mendadak (seperti di zaman Najib), formula itu dibawa oleh saya. Manfaatnya, rakyat menikmati harga petrol dan diesel pada kadar yang stabil sejak Mei 2018 hingga sekarang.
Saya yakin rakyat menghargai pimpinan politik yang mengutarakan formula. Formula bermula dari idea dan formula yang dilaksanakan dengan baik akan menghasilkan penyelesaian. Tanpa idea dan formula, tidak akan ada penyelesaian.
Sebab itu, kenyataan Zahid Hamidi tidak sedikit pun dapat menjawab asas bantahan saya kepada penubuhan lebih banyak lembaga yang menambah birokrasi serta membazirkan wang rakyat.
Kenyataan itu juga bercanggah dengan kenyataan ahli MKT UMNO yang baru dilantik, Isham Jalil yang mengatakan bahawa kerajaan pimpinan UMNO sekarang sudah pun melaksanakan dasar stok penimbal dengan mengimport ayam sejak beberapa minggu lepas.
Presiden UMNO mengatakan idea saya (agar kerajaan membina stok penimbal) hanyalah formula yang tidak boleh dilaksanakan, tetapi orang kanannya yang baru dilantik menjadi ahli MKT (yang konon terpaling pandai di dalam UMNO) pula menyebut idea itu telah pun dipakai oleh UMNO.
Jadi yang mana satu: idea saya untuk membina stok penimbal tidak boleh dilaksanakan, atau UMNO lebih dahulu memikirkan idea stok penimbal ini (sebelum mengumumkan ingin menubuhkan Lembaga Ayam Negara)?
Formula untuk membina stok penimbal bagi bahan-bahan keperluan asas negara (petrol, diesel, minyak masak, beras, tepung dan sumber protein) adalah penyelesaian jangka panjang yang memberi keupayaan kepada kerajaan untuk mengimbangi gangguan bekalan yang menyebabkan harga naik mendadak.
Ia satu mekanisme yang berpeluang lebih berkesan berbanding dengan bergantung kepada pendekatan kawalan harga barang melalui harga siling semata-mata. Sementara ada keperluan dalam industri dan kes tertentu untuk diperkenalkan harga siling (terutamanya untuk mengelakkan kegiatan pencatutan dan mengambil keuntungan yang berlebihan), kaedah harga siling semata-mata tidak berjaya menyelesaikan masalah dalam keadaan gangguan bekalan yang mendadak.
Melalui mekanisme stok penimbal, kerajaan berupaya meredakan gangguan bekalan dengan melepaskan stok penimbal untuk memenuhi permintaan, sementara usaha menyelesaikan gangguan bekalan dijalankan. Ia sama seperti mempunyai set penjana elektrik (“generator set”) untuk membekalkan elektrik ketika berlaku gangguan elektrik sementara menunggu bekalan dipulihkan.
Saya akan terus mengutarakan formula-formula untuk dipertimbangkan rakyat setiap dua ke tiga hari untuk membawa kembali persaingan politik Malaysia kepada persaingan idea.
Saya nasihatkan Zahid Hamidi dan UMNO mencari jawapan lain untuk berdepan dengan saya kerana jawapan “UMNO ada penyelesaian bukan formula” ini telah ditolak rakyat dalam PRU14 yang lepas.
RAFIZI RAMLI
Timbalan Presiden PKR
27 Jun 2022.

0

0

votes
Article Rating
Kongsikan artikel ini


MENUNGGU TAJUDDIN RAHMAN JADI USTAZ TAJUDDIN RAHMAN…

Tidak lama selepas Tajuddin Abdul Rahman dipecat sebagai Ahli MT UMNO, kemudian disusuli kemungkinan beliau juga akan digugurkan sebagai calon dalam PRU15 akan datang, Pas dengan pantas menawarkan sedia memberinya laluan bertanding atas tiket parti Islam itu.
Kata Pas Perak, jika PN memperuntukkan kerusi Parlimen Pasir Salak kepada parti itu dan Tajuddin tidak terpilih sebagai calon mewakili BN, pihaknya sedia memberi laluan kepada Duta Besar ke Indonesia itu untuk bertanding mempertahan kerusinya.
Kiranya ini menjadi kenyataan, bermakna Tajuddin dalam PRU15 akan datang akan bertanding atas tiket PN mewakili Pas.
Tentunya juga beliau terpaksa berlawan dengan calon UMNO dan BN iaitu parti yang menaikkan namanya sebelum ini.
Wahhh…ini sudah dikira suatu perkembangan yang menarik?
Mahu tak mahu, apabila Tajudidn bertanding atas tiket Pas, tentu saja lebih afdal bagi beliau memakai kopiah putih sepanjang kempen dan mula belajar memetik beberapa ayat Al-Quran dan hadis dalam ceramah kempennya.
Mahu tidak mahu juga, untuk membezakan beliau ketika bersama UMNO dengan bersama Pas, lebih molek lagi namanya ditukar sebutan daripada Datuk Tajuddin kepada Ustaz Tajuddin.
Ya Ustaz Tajuddin…sedap pulak bunyi nama itu…
Politik adalah seni yang serba mungkin dan lawan menjadi kawan atau kawan menjadi lawan adalah lumrah yang tidak dapat dielakkan atas pertimbangan untuk mengekalkan kuasa serta menyingkirkan saingan.
Untuk itu, jika Tajuddin bertanding mewakili Pas atas tiket PN setelah namanya diketepikan oleh UMNO dan BN, ia bukanlah sesuatu yang menghairankan.
Tambahan lagi, Pas dalam sejarah masa lalunya memang diketahui kerapkali bersikap pemurah memberi laluan kepada musuh yang bertukar menjadi kawan untuk diberi peluang bertanding.
Kamaruddin Jaafar daripada UMNO, apabila menyertai Pas selepas Anwar Ibrahim dipecat pada 1998, dengan senang hati telah diberi peluang bertanding di Parlimen Tumpat.
Ibrahim Ali, tokoh kontroversi Kelantan juga pernah diberi peluang bertanding menggunakan tiket Pas di Pasir Mas.
Selain itu, Pas sendiri adalah parti yang paling terbuka di negara ini di mana ia mempunyai sejarah pernah berkawan dengan semua parti utama, termasuk DAP dan UMNO.
Kalau dengan DAP dan UMNO pun Pas boleh berkawan, meski berpisah akhirnya, apalah sangat setakat memberi peluang Tajuddin bertanding menggunakan nama partinya.
Setidak-tidaknya ada juga perkara tertentu yang menunjukkan Pas bukan sebuah parti yang jumud.
Di pihak Tajuddin pula, sama ada kalah atau menang jika bertanding menggunakan logo Pas nanti, ia bukanlah perkara pokok yang perlu dirisaukan sangat kerana yang lebih penting ialah menunjukkan sikap melawan terhadap UMNO.
Sebagai anak jati Pasir Salak, menunjukkan sikap melawan dan tidak berdiam diri begitu saja apabila namanya digugurkan sebagai calon adalah bukti yang menunjukkan darah pahlwan Datuk Maharaja Lela yang pernah membunuh JWW Birch benar-benar mengalir dalam tubuh Tajuddin.
Tidak melawan dan menyerah kalah apabila digugurkan jauh lebih memalukan daripada kalah setelah berani melawan.
Yang penting buat Ustaz Tajuddin, pilihan sudah ada buatnya dan tidaklah seperti Dr Puad Zarkashi yang sekadar mampu merungut, tetapi tidak berani melawan apabila namanya digugurkan dalam PRU14 tahun 2018 lalu.
– ShahbudinHusin 27/06/2022.

0

0

votes
Article Rating
Kongsikan artikel ini


BERBOHONG DAN LANGGAR KETETAPAN PAU, AHLI2 UMNO PATUT MALU TERUS BERKETUAKAN ZAHID HAMIDI

Pendedahan Tajuddin Abdul Rahman yang mengesahkan adanya usaha yang digerakkan oleh Ahmad Zahid Hamidi untuk meraih sokongan Ahli-Ahli Parlimen UMNO bagi menyokong Anwar Ibrahim menjadi Perdana Menteri serta kewujudan Akuan Bersumpah atau SD yang dihantar ke Istana Negara sekurang-kurangnya membuktikan tiga fakta yang nyata.
Pertama, ini menunjukkan pengakuan Anwar sebelum ini bahawa beliau mempunyai sokongan kukuh dan meyakinkan untuk mengambil alih teraju pentadbiran negara bukanlah suatu dongengan, sebaliknya hakikat sahih yang membuktikan antara pendokongnya ialah Zahid Hamidi selaku Presiden UMNO sendiri.
Kedua, usaha yang Zahid Hamidi lakukan beserta bukti SD yang disahkan oleh saksi hidup iaitu Tajuddin dan kemudian diperkukuhkan lagi melalui kenyataan Nazri Aziz yang menyebut beliau adalah antara beberapa Ahli Parlimen UMNO yang turut menandatangani SD tersebut, ini bermakna Presiden UMNO telah membohongi ahli-ahli UMNO secara hidup-hidup berkenaan ketetapan “No Anwar dan No DAP”.
Ketiga, oleh kerana ketetapan “No Anwar dan No DAP” adalah keputusan MT UMNO yang kemudian disahkan dalam Perhimpunan Agung UMNO, tindakan Zahid Hamidi menggerakkan usaha menyokong Anwar melalui SD yang dihantar ke Istana Negara itu adalah suatu bentuk perlanggaran dan pengkhianatan paling besar terhadap pendirian parti.
Meskipun fakta pertama lebih ke arah memberi kelegaan kepada Anwar yang selama ini diejek dan disindir dengan pelbagai kata-kata mengenai pengakuannya memiliki majoriti kukuh dan meyakinkan dan kini beliau boleh menarik nafas lega susulan pendedahan Tajuddin, tetapi ketiga-tiga fakta itu secara terangkum telah memberi malu yang amat besar ahli-ahli UMNO keseluruhannya.
Rupa-rupanya selama ini Presiden UMNO adalah berbohong dan melanggar ketetapan yang dibuatnya sendiri, meski lakonannya ketika berucap atau dalam sidang media sentiasa mantap kononnya kekal berpegang dengan keputusan “No Anwar dan No DAP”.
Ambik kau…akhirnya basah kuyup 3.4 juta ahli UMNO kena kencing dengan Presidennya sendiri.
Kalau ahli biasa boleh diambil tindakan disiplin jika melanggar ketetapan parti, apakah jika Presiden sendiri yang terang-terang melakukan kesalahan yang sama akan dilepaskan begitu saja?
Sebagai Presiden UMNO, Zahid Hamidi sepatutnya menjaga dan melindungi maruah 3.4 juta ahli-ahli parti, bukannya menipu dan memperdaya mereka dengan sandiwaranya.
Ahli-ahli UMNO kini harus bertanya kepada Zahid Hamidi, apa muslihat dan kepentingannya sehingga sanggup menggerakkan usaha mengumpul SD untuk menyokong Anwar yang dihantar ke Istana Negara di sebalik mulutnya sentiasa basah untuk kekal berpegang kepada pendirian “No Anwar dan No DAP”.
Tambahan lagi usaha mengumpul sokongan melalui SD kepada Anwar itu hanya beberapa bulan selepas beliau juga mengetuai sokongan kepada Mahiaddin Md Yasin untuk menjadi Perdana Menteri susulan berlakunya Langkah Sheraton.
Jenis manusia apakah yang sanggup bersikap lain di mulut tapi lain dilakukan kepada 3.4 juta ahli yang selama ini setia dan menaruh kepercayaan kepadanya?
Secara prinsipnya tidak salah untuk UMNO menyokong Anwar, DAP atau sesiapa sekali pun dalam percaturan politiknya, tetapi jangan sesekali berbohong atau bersandiwara dalam sokongan yang diberikan.
Kalau kata sokong dimulut, buktikan sokongan itu melalui tindakan dan begitu juga sebaliknya jika menolak, hendaklah juga dibuktikan penolakan itu melalui perbuatan.
Sudahlah dengan ahli UMNO dibohonginya, kepada Anwar yang diakui cikgu politiknya juga sanggup ditipunya kerana sampai hari ini beliau tidak pernah berani mengakui surat sokongan atau SD yang dihantarnya ke Istana Negara itu.
Menipu dan berbohong, lebih-lebih lagi jika dilakukan dalam senyum dan secara sekaligus kepada 3.4 juta ahli UMNO, ini adalah dosa kepimpinan yang paling besar dan tidak boleh dimaafkan sama sekali.
Dalam rumahtangga pun kalau ketua keluarga didapati berbohong, maka ia adalah malapetaka yang akan menyebabkan hilang kepercayaan serta hidup berkeluarga mula jadi berantakan.
Ahli-ahli UMNO dengan itu bukan saja harus malu kerana mempunyai seorang ketua yang sedemikian rupa, malah mereka mesti berani bangkit menuntut pembaharuan.
Untuk PRU15 akan datang, masih mahukah mereka seorang penipu dan pembohong terus memimpin parti Melayu terbesar di negara ini?
– ShahbudinHusin 28/06/2022.

0

0

votes
Article Rating
Kongsikan artikel ini


TOK MAT DAN NAJIB – CUBA CERITA HAL SEBENAR TENTANG GERAKAN UNDURKAN ZAHID HAMIDI?

Antara perkara yang didedahkan oleh bekas ahli MT yang dipecat, Tajuddin Abdul Rahman dalam sidang medianya semalam ialah tentang gerakan pemimpin kanan UMNO yang pernah dilakukan pada tahun 2020 untuk memaksa Zahid Hamidi berundur daripada terus memimpin parti.
Katanya, antara pemimpin kanan yang terlibat dalam gerakan itu ialah Timbalan Presiden UMNO, Mohamad Hasan, bekas Perdana Menteri, Najib Razak dan Naib Presiden UMNO, Khaled Nordin.
Bagaimanapun kata Ahli Parlimen Pasir Salak itu, gerakan tersebut gagal kerana Mohamad Najib telah belot di saat-saat akhir.
Tambah beliau, Mohamad atau Tok Mat belot kerana digertak oleh pegawai kanan Zahid Hamidi.
Namun, Tajuddin tidak menghuraikan sebab mengapa Najib juga belot daripada gerakan tersebut.
“Ketuanya siapa? Tok Mat (Mohamad) dan Bossku (Najib).
“Mereka suruh turun buat tinjauan, berapa ramai Ketua UMNO Bahagian yang setuju. Kalau saya tak silap ada 130 bahagian (di seluruh negara) yang setuju.
“Tok Mat setuju, Bossku setuju. Kenapa tak jadi? Sebab Tok Mat sebagai ketua dengan Bossku belot,” tegas Tajuddin lagi.
Sebagai bukti wujudnya gerakan tersebut, Tajuddin turut menunjukkan sekeping gambar pertemuan pemimpin-pemimpin kanan UMNO itu yang dirakam lebih dua tahun yang lalu.
Petang tadi, Zahid Hamidi ketika ditanya mengenai gerakan itu berkata, beliau tidak tahu menahu mengenainya.
“Saya tidak mengetahuinya.
“Kalau ada sesiapa yang tidak berpuas hati dengan kedudukan saya sebagai presiden parti, mereka mesti ikut saluran yang betul,” kata beliau.
Begitu pun, berdasarkan pendedahan Tajuddin itu, satu perkara yang nyata ialah Tok Mat dan Najib pasti tahu mengenai gerakan tersebut.
Kalau tidak, mana mungkin Tajuddin berani menyebut nama mereka.
Sehingga ini pun, setelah lebih 24 jam berlalu setelah pendedahan Tajuddin itu, kedua-dua pemimpin berkenaan belum lagi mengeluarkan apa-apa kenyataan berkenaan dengannya.
Jadi, sekarang bolehkah Tok Mat dan Najib segera memberitahu semua ahli UMNO sama ada benar atau tidak wujud gerakan tersebut?
Apakah sebabnya mereka pada mulanya setuju terlibat dalam gerakan untuk menekan Zahid Hamidi berundur sebagai Presiden UMNO?
Dan mengapa pula mereka kemudian jadi belot?
Apakah perkara yang pegawai kanan Zahid Hamidi gertak kepada Tok Mat sehingga beliau jadi layu, seterusnya setuju untuk belot?
Kepada Najib, apakah sebabnya beliau juga belot setelah setuju pada peringkat awalnya untuk menekan pengunduran Zahid Hamidi?
Lebih menghairankan, mengapa setelah belot, Tok Mat dan Najib sehingga sekarang jadi begitu kuat mempertahankan Zahid Hamidi?
Adakah apa-apa rahsia mengenai kedua-dua pemimpin itu yang disimpan oleh Zahid Hamidi?
Tok Mat dan Najib – tolong munculkan diri dan cerita segala-galanya kepada semua ahli-ahli UMNO?
– ShahbudinHusin 28/06/2022.

0

0

votes
Article Rating
Kongsikan artikel ini


20 PERSATUAN PELAJAR UNIVERSITI DESAK KERAJAAN TANGANI SEGERA ISU KOS SARA HIDUP

Sebanyak 20 persatuan pelajar universiti mendesak kerajaan segera menangani isu kenaikan kos sara hidup di negara ini, atau kegagalan bertindak akan mendorong mereka turun ke jalan raya.
Dalam kenyataan bersama dikeluarkan hari ini mereka berkata ‘kata dua’ tersebut dicapai selepas pertubuhan terbabit bertemu dan berbincang untuk mencari kesepakatan.
Presiden Kesatuan Pelajar Universiti Islam Antarabangsa (UIA) Aliff Naif yang menjadi jurucakap kumpulan tersebut berkata hasil perbincangan berkenaan sebanyak lima ketetapan dipersetujui.
Satu daripadanya ialah menuntut agar gaji menteri dan timbalan menteri – dalam kabinet yang dianggap besar dan “tidak masuk akal” sekarang – dipotong.
Kata Aliff langkah itu adalah untuk menunjukkan kumpulan terbabit bersama-sama dengan rakyat menghadapi peningkatan kos sara hidup yang menekan.
“Kami juga menuntut agar bantuan bermaruah dapat diberikan kepada semua lapisan masyarakat.

“Bantuan sedia ada jelas tidak mencukupi dan tidak dapat mengurangkan beban rakyat akibat kenaikan harga barang,” katanya pada sidang media di Gombak hari ini.
Turut disenaraikan kumpulan pelajar terbabit ialah mengekalkan subsidi sedia ada kerana sebarang langkah mengurangkannya akan memberi tekanan lebih dahsyat kepada masyarakat.
Kata Aliff kesatuan pelajar juga mahu Kementerian Pengajian Tinggi serta Kementerian Perdagangan Dalam Negeri dan Hal Ehwal Pengguna mengawal harga barangan serta makanan di kafe serta vendor dalam institusi pengajian tinggi (IPT).
Ketika ini katanya kenaikan harga secara mendadak sedang berlaku.
“Kami juga mahu kerajaan menyelesaikan isu jaminan makanan (
food security
) kerana ini adalah masalah asas dan perlu diselesaikan segera,” katanya.
Tambah Aliff kerajaan perlu memberikan penyelesaian jangka pendek dan panjang terhadap isu itu kerana ia menyentuh kelangsungan hidup rakyat di negara ini.
Katanya semua parti politik sama ada kerajaan atau pembangkang dan pertubuhan lain perlu bersama-sama dengan mereka untuk terus membela nasib rakyat.
“Dengan tuntutan kami , atau kami akan turun (ke jalan raya). Aksi kami seterusnya akan diumumkan dalam masa terdekat,” katanya.
Antara kesatuan pelajar yang menyokong kenyataan tersebut ialah Kesatuan Pelajar UIA, Kesatuan Mahasiswa Universiti Malaya, Demokrat UKM, Demokrat UM, Suara Mahasiswa UMS, Persatuan Kebangsaan Pelajar Islam Malaysia dan Republikan UKM.
Sumber –
https://m.malaysiakini.com/news/626492

0

0

votes
Article Rating
Kongsikan artikel ini


“PERANAN NAZLAN DI MAYBANK TIADA KAITAN DENGAN KES RASUAH SRC NAJIB”

Peranan Hakim Mohd Nazlan Mohd Ghazali sebelum ini di Maybank adalah tidak relevan dengan kes rasuah RM42 juta SRC International ke atas Najib Razak, kata pihak pendakwaan.
Dalam afidavit yang difailkan di Mahkamah Persekutuan petang ini untuk membantah permohonan bekas perdana menteri yang mahu mengemukakan bukti tambahan baru, timbalan pendakwa raya (TPP) Mohd Ashrof Adrin Kamarul berhujah bahawa bukti yang didakwa itu lebih berkaitan dengan perbicaraan rasuah membabitkan RM2.28 bilion dana 1MDB yang sedang dijalankan terhadap tertuduh.
Tuduhan pemohon tidak lain hanyalah untuk mengisytiharkan perbicaraan SRC sebagai tidak sah, kata timbalan pendakwa raya itu.
Sehubungan itu, Mohd Ashrof berkata, bahawa isu pengambilalihan 1MDB terhadap Tanjong Energy Holdings, penglibatan Maybank Berhad dan Hakim Nazlan dalam perkara 1MDB ini, tidak relevan dengan fakta berhubung pertuduhan SRC yang dihadapi pemohon.
“Isu-isu ini tidak relevan dengan rayuan SRC tetapi berkaitan dengan kes 1MDB yang tidak dipengerusikan oleh Hakim Nazlan,” katanya.
Baru-baru ini, Najib memfailkan permohonan untuk mengemukakan keterangan lanjut bagi membatalkan sabitan dan hukumannya dalam perbicaraan rasuah SRC.
Pasukan peguam bekas perdana menteri itu berhujah bahawa terdapat konflik kepentingan yang didakwa berlaku apabila hakim perbicaraan di Mahkamah Tinggi, Mohd Nazlan ketika itu menngendalikan perbicaraan kes SRC. Dia kemudiannya telah dinaikkan ke Mahkamah Rayuan.
Mahkamah Persekutuan menetapkan 10 hari pada Ogos untuk mendengar rayuan terakhir SRC Najib untuk membatalkan keputusan bersalahnya atas tujuh pertuduhan salah guna kuasa, pecah amanah jenayah dan pengubahan wang haram serta hukuman penjara 12 tahun dan denda RM210 juta.
Sumber –
https://m.malaysiakini.com/news/626519

0

0

votes
Article Rating
Kongsikan artikel ini


HANYA PEMILIHAN JAWAPAN UNTUK SELESAI KEMELUT UMNO – PRESIDEN JAGA PARTI, PM JAGA KERAJAAN LEBIH MENYUMBANG KETIDAKSTABILAN

Melihat kemelut dalam UMNO yang terus berpanjangan dan tidak berkesudahan sehingga sekarang, mahu tidak mahu harus diakui bahawa hanya ada satu jawapan sebagai jalan penyelesaiannya.
Ia tidak lain ialah dengan membenarkan pemilihan parti diadakan terlebih dahulu sebelum Parlimen mahu dibubarkan dan PRU15 ingin dilangsungkan.
Setidak-tidaknya, dengan pemilihan parti diadakan terlebih dahulu, pemimpin yang menerajui parti nanti sudah beroleh mandat daripada ahli-ahli UMNO terlebih dahulu sebelum mengharapkan mandat daripada rakyat untuk menjadi kerajaan.
Mandat pemilihan 2018 sudah dikira tidak laku lagi untuk mendepani PRU15 kerana ketika itu UMNO adalah pembangkang, selain kluster mahkamah juga belum timbul lagi ketika itu.
Tetapi, dengan banyak perubahan telah berlaku sejak 2018, baik dalam UMNO atau kerajaan, UMNO perlukan wajah baru bagi menghadapi PRU15 akan datang ini.
Membenarkan PRU15 diadakan terlebih dahulu dan selepas itu baru diadakan pemilihan parti sebagaimana keinginan pimpinan UMNO sedia ada, ia sama sekali bukan langkah yang munasabah kerana ia bererti membiarkan krisis dalam parti tidak diberi jalan penyelesaian.
Krisis itu telah berlaku sekarang, akan berlaku sebelum PRU iaitu ketika pemilihan calon, sewaktu kempen dan selepas keputusan PRU15 diketahui, tidak kira sama BN kalah atau beroleh kemenangan.
Mampukah UMNO dan BN beroleh kemenangan dan menarik hati pengundi dalam semua keadaan seperti itu, apatah lagi serang-menyerang sesama sendiri makin galak berlaku secara terbuka?
Namun, dengan pemilihan parti diadakan terlebih dahulu, kalau pun semua masalah di atas tidak mampu diatasi, sekurang-kurangnya ia dapat diminimakan.
Ini kerana melalui pemilihan parti yang diadakan terlebih dahulu dan Perdana Menteri diberi sokongan untuk mengetuai UMNO, isu dua nakhoda antara pemimpin yang mengetuai parti dan kerajaan tidak lagi berbangkit.
Sebagainana sering kita dengar kebelakangan ini, antara hujah puak pro kluster mahkamah dalam menyokong keperluan PRU15 diadakan segera ialah kerana kononnya untuk mewujudkan pembahagian tugas yang mampu membentuk kestabilan – Zahid Hamidi selaku Presiden UMNO menjaga parti dan Ismail Sabri Yaakob selaku Perdana Menteri pula mengurus kerajaan atau negara.
Soalnya, adakah keadaan yang sedia terbahagi dalam mengurus parti dan kerajaan seperti sekarang ini telah melahirkan kestabilan?
Hakikatnya, kewujudan dua nakhoda itu lebih mewujudkan ketidakstabilan dan huru-hara, bukan saja dalam parti, tetapi juga dalam kerajaan.
Konsep seorang menjaga parti dan seorang yang lain mengurus negara bukanlah amalan politik yang baik dalam erti kata untuk mewujudkan kestabilan yang sebenar.
Lagi pula, ia tidak pernah berlaku dalam sistem politik negara kita sejak merdeka lagi kerana kita sejak dulu menekankan konsep parti menguasai kerajaan.
Di negara lain, seperti Indonesia misalnya, memang berlaku keadaan seperti itu di mana ketua parti tidak semestinya merupakan Presiden negaranya, namun amalan itu sudah lama diterima dan mereka telah dapat memahaminya.
Berbeza dengan negara kita, kalau tiba-tiba mahu dipraktikkan amalan tersebut, itu pun semata-mata kerana Presiden UMNO ada kes mahkamah, tetapi masih bernafsu untuk mengetuai parti, sudah pasti banyak masalah akan timbul.
Apakah jika Zahid Hamidi menjadi Perdana Menteri, beliau mahu melepaskan jawatan Presiden UMNO kepada pemimpin lain sebagai memenuhi pembahagian tugas itu?
Semua Perdana Menteri daripada UMNO sebelum ini adalah juga Presiden UMNO, malah ketika era PH pun, Tun Mahathir Mohamad yang menjadi Perdana Menteri adalah merupakan pengerusi gabungan tersebut.
Tetapi, apa jawatan politik Ismail Sabri sebagai Perdana Menteri sekarang?
Presiden UMNO bukan, Pengerusi BN juga bukan dan inilah antara punca ketidakstabilan, kekacauan dan huru-hara terus berlaku tanpa ada kesudahannya.
Ketika saya berbual-bual dengan beberapa pemimpin veteran UMNO baru-baru ini, semua mereka dengan penuh pengharapan berdoa agar pindaan perlembagaan parti yang dibuat baru-baru ini yang boleh ditafsirkan hanya untuk memenuhi nafsu kluster mahkamah, akan ditolak oleh Pendaftar Pertubuhan atau RoS.
Itu saja harapan dan jalan penyelesaian yang tinggal, kata mereka. –
ShahbudinHusin 30/06/2022.

0

0

votes
Article Rating
Kongsikan artikel ini


MASA UNTUK BERTINDAK, MARI SERTAI AYUH MALAYSIA

Di antara 2016 ke 2018, seramai 44,000 sukarelawan telah berkhidmat membantu calon-calon Pakatan Harapan dalam PRU2018. Mereka direkrut, dilatih, dan ditugaskan di seluruh negara, terutamanya di 44 kerusi marginal yang menjadi tumpuan kempen saya ketika itu.
Mereka memainkan peranan penting. Selain menjadi Ejen Undi (PACA), mereka juga berkempen dari rumah ke rumah dan menelefon berpuluh ribu pengundi atas pagar melalui phone bank.
Paling penting, mereka menghidupkan kempen dengan berkongsi maklumat harian melalui media sosial dan pesanan ringkas.
Kita hanya ada 3 – 4 bulan sebelum PRU akan datang, maka lebih baik kita bersedia dari sekarang.
Kita perlu menghidupkan semangat perubahan di kalangan rakyat dan ia bermula dengan sukarelawan. Kita perlukan sukarelawan dari pelbagai latar belakang untuk menyumbang kembali.
Oleh kerana masa yang singkat, kita perlu menggunakan setiap jam sukarelawan sebaik mungkin.
Kami akan memulakan latihan kumpulan pertama sukarelawan pada hari Sabtu ini, 2 Julai 2022.
Sukarelawan akan diberi taklimat mengenai tahap sokongan pengundi yang terkini dan bagaimana mereka boleh memainkan peranan khusus (seperti PACA, phone bank dan lain-lain) sebelum mendapat tugasan di kerusi-kerusi penting.
Ini masa untuk bertindak kerana #AyuhMalaysia adalah gerakan kita.
Sementara kita berharap pimpinan dan parti politik menggandakan usaha mereka, kita juga perlu memainkan peranan.
Sertai saya hari Sabtu ini, 2 Julai 2022 di SJK(C) Chung Kwo, Jalan Loke Yew, Pudu, dari jam 2 hingga 5 petang.
Anda boleh mendaftar untuk mendapat tempat di laman kempen #AyuhMalaysia https://ayuhmalaysia.org/event-registration/346
RAFIZI RAMLI
Timbalan Presiden PKR.

0

0

votes
Article Rating
Kongsikan artikel ini


ANWAR – JANGAN BIARKAN NEGARA INI JATUH KE TANGAN ORANG2 KORUP

Ketua Pembangkang Anwar Ibrahim berkata sikap tidak peduli politik dalam kalangan pengundi akan menyebabkan “orang-orang yang korup” menjadi pembuat keputusan yang akan memberi kesan kepada generasi masa depan.
Ketika berucap dalam acara Sidang Nadi Rakyat PKR di Petaling Jaya hari ini, Anwar mengingatkan setiap individu ada kuasa untuk memilih antara yang baik dan buruk.
“Sekarang ada yang sinis terhadap politik kerana perangai (pihak politik) yang biadab dan zalim.
“Tapi kalau kita pilih untuk tolak politik, kita humban masa depan anak-anak kita (untuk) ditentukan oleh orang-orang yang korup.
“Tak kira Melayu, Kadazan, Cina atau India, kita ada pilihan. Jangan izinkan rakyat ‘dihumban’,” kata presiden PKR itu.
Kata Anwar, walaupun dia tidak bertujuan mempertahankan pentadbiran PH selama 22 bulan, tak dapat dinafikan peluang untuk mentadbir negara itu digunakan oleh pemimpin yang dilantik menjadi menteri untuk memperkenalkan perubahan dasar yang memberi kebaikan kepada rakyat.
Anwar antara lain membangkitkan usaha Setiausaha Agung DAP Anthony Loke ketika menjadi menteri pengangkutan dan Presiden Amanah Mohamad Sabu ketika menjadi menteri pertahanan.
Loke dan Mohamad hadir di acara hari ini.
Pada masa sama, dia mengakui ada kesilapan yang dibuat oleh “pengkhianat” ketika PH mentadbir negara – dipercayai merujuk kepada kumpulan yang meninggalkan PH dalam Langkah Sheraton pada 2020.
Dengan mengambil kira keadaan semasa, Anwar berkata rakyat “tiada pilihan” selain menyokong PH.
“Siapa dapat nafikan kemiskinan kian memburuk? Siapa dapat pertikai jurang antara kaya dan miskin melebar?
“Siapa dapat nafikan elit politik mengumpul kekayaan dan mempergunakan rakyat?” soalnya.
“Ini bukan soal kaum. Ada elit politik Melayu yang khianat, ada Cina dan India yang kaut untuk daripada pekerja, termasuk pekerja asing.
“Semuanya terpalit dalam salah guna kuasa dan rasuah,” katanya lagi.
Sementara itu, Loke dalam ucapannya membangkitkan peranan Majlis Tindakan Sara Hidup Negara yang dipengerusikan Dr Wan Azizah Wan Ismail semasa menjadi timbalan perdana menteri, antaranya menilai harga barangan asas setiap bulan untuk melihat jika ada risiko kenaikan.
Mohamad pula menyentuh tentang sentiman perkauman yang kian digunakan untuk menjustifikasikan dasar yang berisiko membawa Malaysia ke kancah seperti Sri Lanka, yang kini berdepan muflis.
Acara hari ini melibatkan 200 peserta yang mengadakan perbincangan berkenaan kesan peningkatan kos sara hidup terhadap pelbagai kelompok, antaranya belia, wanita, pekerja gig dan pelajar.
Sumber –
https://m.malaysiakini.com/news/626898

0

0

votes
Article Rating
Kongsikan artikel ini


KERAJAAN HARUS BANTU 200 RIBU VETERAN ATM TAK BERPENCEN

Pada hari semalam Jumaat 1.7.2022 saya telah menghadiri pertemuan ramah Mesra dengan anggota Persatuan Veteran ATM Tak Berpencen Malaysia (PVATTBM) Cawangan Pasir Gudang di Taman Desa Perwira.
Di dalam pertemuan itu saya dimaklumkan terdapat lebih 100 orang pesara atau veteran Angkatan Tentera Malaysia (ATM) tak Berpencen di Pasir Gudang dan majoritinya tinggal di Taman Desa Perwira.
Saya juga dimaklumkan terdapat lebih kurang seramai 200,000 orang veteran tidak Berpencen di seluruh Malaysia.
Pesara atau veteran tidak berpencen ini telah berkhidmat pada tahun-tahun 60an, 70an, 80an pada zaman Malaysia menghadapi ancaman bersenjata dari Parti Komunis Malaya.
Rata-rata Veteran ATM tidak berpencen ini sekarang berumur warga emas iaitu lebih 60 tahun. Kebanyakannya menghadapi masalah kewangan dalam kehidupan dan masalah kesihatan.Bantuan Kebajikan dari Kerajaan amat diharapkan.
Pada masa sekarang Jabatan Hal Ehwal Veteran ATM hanya memberi elaun Kos Sara Hidup secara berpilih-pilih dan amat terhad kepada pesara veteran ATM yang dikategorikan sebagai amat daif dan miskin.Elaun Kos Sara Hidup itu sebanyak RM300 sebulan.
Dalam pertemuan semalam, anggota Persatuan Veteran ATM yang tidak berpencen itu memohon perhatian Kerajaan supaya bantuan Kos Sara Hidup diberikan secara otomatik kepada semua pesara veteran.
Mereka juga berharap Kos Sara Hidup itu dinaikkan dari RM300 kepada RM500 sebulan memandangkan harga barangan keperluan Harian yang meningkat Tinggi sekarang.
Dengan Hal yang demikian, selaku Ahli Parlimen saya menyeru kepada Kerajaan supaya mendengar keluhan ratusan ribu pesara veteran tidak berpencen ATM di seluruh Malaysia.
Keamanan Negara sekarang dan kemewahan Hidup yang dinikmati sesetengah golongan Rakyat istimewa di Malaysia kini adalah hasil pengorbanan jiwa dan raga termasuk nyawa para perajurit dan tentera ATM.
Kerana itu adalah tanggungjawab Kerajaan yang berkuasa sekarang untuk menolong golongan veteran tersebut yang kebanyakannya Hidup dalam keadaan susah.
Hassan Abdul Karim
Ahli Parlimen Pasir Gudang
02.07.2022

0

0

votes
Article Rating
Kongsikan artikel ini


ZAHID HAMIDI LEBIH ‘BERAT’ BERBANDING NAJIB, SEDIAKAH PENGUNDI PRU15 MENANGKAN BN?

Ketika BN kalah pada PRU14 lalu, Presiden UMNO waktu itu, Najib Razak sedang terhimpit rapat dengan skandal 1MDB yang menggegarkan dunia.
Mahu tidak mahu, harus diakui penolakan rakyat terhadap UMNO dan BN pada waktu itu adalah bererti penolakan pengundi kepada pemimpin yang mempunyai skandal.
Oleh kerana yang dimahukan rakyat untuk memimpin negara dan kerajaan adalah pemimpin yang bersih, tidak rasuah, tidak terlibat skandal dan tidak memalukan negara, maka sebab itulah UMNO dan BN telah ditolak oleh pengundi.
BN buat pertama kali ditolak pada PRU 2018 itu seiring dengan Najib yang merupakan Presiden UMNO pertama yang mempunyai skandal yang memalukan negara.
Mendepati PRU15 akan datang, Presiden UMNO, Ahmad Zahid Hamidi walaupun tidak terlibat dalam apa-apa skandal sebesar 1MDB sebagaimana Najib, tetapi beliau sedang berdepan perbicaraan atas 87 pertuduhan rasuah, salah guna kuasa dan penggubahan wang haram.
Meskipun di peringkat perbicaraan ini kita belum boleh mengatakan beliau sebagai bersalah, realitinya kedudukan Zahid Hamidi adalah lebih berat jika dibandingkan dengan Najib ketika PRU14 dahulu.
Berbanding Najib ketika 2018 itu, beliau hanya dikaitkan dengan skandal 1MDB, namun belum dibawa kepada sebarang pertuduhan di mahkamah.
Sebaliknya, Zahid Hamidi bukan saja sedang dibicarakan di mahkamah, bahkan jika diikuti keterangan beberapa saksi dalam perbicaraan kesnya, sama ada berkaitan Yayasan Akalbudi atau Sistem Visa Luar Negara, pasti ramai yang geleng kepala dibuatnya melihatkan bagaimana rasuah itu didedahkan telah berlaku.
Selain itu, dengan kedudukan Zahid Hamidi hari ini, jika Najib adalah Presiden UMNO pertama yang terkait skandal besar 1MDB, beliau pula adalah satu-satunya Presiden UMNO yang berdepan perbicaraan kes di mahkamah di ketika parti mahu bertanding PRU.
Mengambil kira keadaan itu dan membandingkannya dengan PRU14 yang menyaksikan UMNO ditolak pengundi, perkara yang menjadi persoalan besar ialah apakah dalam keadaan Zahid Hamidi yang sedang dibicarakan di mahkamah dan mengetuai jentera dalam PRU15, rakyat masih mahu mengundi BN?
Tidakkah jika pengundi memenangkan BN, ia bermakna negara berisiko akan jatuh ke tangan orang yang tidak bersih dalam menentukan masa depannya?
Meskipun BN telah setuju untuk menamakan Ismail Sabri Yaakob sebagai “poster boy” dan calon Perdana Menteri dalam menghadapi PRU15 akan datang, keadaan itu tidak menjadikan UMNO dan BN terus jadi bersih atau boleh dianggap bersih selagi Zahid Hamidi masih kekal sebagai Presiden UMNO serta Pengerusi BN.
Ini kerana, dengan kedudukannya seperti sekarang, Zahid Hamidi masih berkuasa menentukan calon pilihan raya, mencadangkan barisan kabinet dan sebagainya jika ditakdirkan BN menang PRU15 akan datang.
Malah, jika mengambil kira kenyataan Tajuddin Abdul Rahman, bekas ahli MT yang dipecat baru-baru ini, beliau berkata, Zahid Hamidi sebenarnya ingin mencalonkan dirinya sendiri sebagai Perdana Menteri selepas PRU15 nanti.
Makna kata, berdasarkan kenyataan Tajuddin itu, pemilihan Ismail Sabri sebagai “poster boy” untuk menghadapi PRU15 boleh jadi hanyalah propa UMNO semata-mata.
Sediakah pengundi memenangkan BN jika mereka merasakan yang akan beroleh kuasa nanti ialah Zahid Hamidi yang sedang bertimbun kes mahkamah dan bukan Ismail Sabri?
Dalam hal ini, jika matlamat perjuangan sesebuah parti ialah untuk beroleh kuasa dan menjadi kerajaan, kenapa Zahid Hamidi masih bermati-mati ingin mempertahankan kedudukannya sebagai Presiden UMNO sebelum PRU15 diadakan dan enggan membuka laluan kepada Ismail Sabri yang sudah menjadi Perdana Menteri untuk mengambil alih teraju kepimpinan UMNO?
Ikhlaskah Zahid Hamidi?
– ShahbudinHusin 03/07/2022.

0

0

votes
Article Rating
Kongsikan artikel ini


GANDINGAN ISMAIL SABRI MESTI PEMIMPIN LEBIH MUDA, BUKANNYA ANNUAR MUSA

Semalam Annuar Musa menafikan wujud sebarang perbincangan untuk meletakkan beliau bergandingan dengan Ismail Sabri Yaakob dalam pemilihan UMNO yang akan datang ini.
Katanya, tiada perbincangan sedemikian rupa pernah berlaku antara kedua-dua mereka.
“Kami tak pernah bincangkan perkara itu. Saya tahu sesetengah orang menyebarkan barisan (kepimpinan) dan perkara seperti itu.
“Saya tak ada banyak masa untuk memikirkan semua perkara itu, tetapi kami tidak pernah duduk bersama dan membincangkan tentang barisan kepimpinan menjelang pertandingan UMNO akan datang.
“Kami mempunyai masa yang sangat terhad, dengan begitu banyak kerja yang perlu dilakukan.
“Begitu banyak kerja yang perlu dibuat. Jadi, susah nak kata, saya pun tak tahu,” katanya ketika mengulas khabar angin yang tersebar luas di media sosial sejak seminggu lalu.
Khabar angin itu menyebut jika pemilihan UMNO diadakan sebelum PRU15, Annuar akan tampil sebagai calon Timbalan Presiden untuk berganding dengan Ismail Sabri yang akan bertanding sebagai Presiden UMNO.
Gandingan mereka disebut akan berlawan dengan Zahid Hamidi dan Mohamad Hasan yang memimpin UMNO ketika ini.
Annuar pernah bertanding jawatan Timbalan Presiden UMNO pada pemilihan 2018 tapi tewas kepada Mohamad atau Tok Mat.
Walaupun Annuar menafikan ada sebarang perbincangan untuk menggandingkannya dengan Ismail Sabri bagi mengambil alih teraju kepimpinan UMNO, tetapi beliau tidak pula menafikan dirinya tidak berminat untuk bertanding sekali lagi sebagai Timbalan Presiden.
Sepatutnya, selain menafikan tiada sebarang perbincangan untuk menggandingkannya dengan Ismail Sabri, jika benar beliau tidak mahu bertanding sekali lagi jawatan nombor dua dalam parti itu, sebaiknya beliau harus juga membuat penafian mengenainya.
Sekarang ini, Annuar hanya menafikan mengenai perbincangan untuk menggandingkannya dengan Ismail Sabri saja, tetapi tidak berkaitan dirinya sama ada bertanding atau tidak sebagai Timbalan Presiden UMNO.
Sama ada beliau ada hasrat bertanding sebagai Timbalan Presiden UMNO atau pun tidak, masih tidak diketahui.
Kalau Annuar ikhlas mahu melihat pembaharuan dalam UMNO di mana Ismail Sabri yang telah memegang jawatan Perdana Menteri beroleh laluan pula untuk mengambil alih teraju kepimpinan parti, langkah terbaik untuk dilakukannya ialah mengumumkan tidak bertanding sebagai Timbalan Presiden.
Dalam usaha mengambil alih teraju kepimpinan UMNO dan mempamerkan wajah parti yang baru, Ismail Sabri harus diberi laluan bergadingan dengan pemimpin yang lebih muda atau sebaya dengannya seperti Khairy Jamaluddin atau Hishammuddin Hussein misalnya.
Annuar, meskipun hanya berbeza usia empat atau lima tahun saja dengan Perdana Menteri, namun beliau telah termasuk dalam kategori pemimpin tua yang sudah berada dalam kabinet sezaman dengan Sabbaruddin Chik lagi iaitu boss Ismail Sabri sendiri ketika beliau menjadi Setiausaha Politik kepada Menteri Kebudayaan dan Pelancongan itu.
Dengan itu, agak janggal dan tidak menampakkan UMNO menuju pembaharuan serta peremajaan jika beliau berada dalam kepimpinan utama bersama dengan Ismail Sabri.
Berilah laluan kepada pemimpin muda dan Annuar mesti mula mencari sudut tepi kerana persaraan makin dekat menghampirinya.
– ShahbudinHusin 04/07/2022.

0

0

votes
Article Rating
Kongsikan artikel ini


SEKARANG MASA BEKERJA, USAH DILAYAN LAGI KARENAH GOLONGAN KALAH – RAFIZI

Keputusan terkini Pemilihan KEADILAN yang diumumkan semalam, sementara tidak banyak mengubah keputusan asal di peringkat pimpinan kanan pusat, menimbulkan tanda tanya bagaimana keputusan Ketua Wanita boleh bertukar di saat akhir dengan margin hanya 32 undi (0.09%, mungkin margin paling kecil dalam dunia untuk sebuah parti utama sebuah negara).
Saya juga dihubungi oleh pimpinan akar umbi di seluruh negara yang terkejut dengan pelbagai pertukaran di peringkat cabang.
Ada yang telah diumumkan menang tiba-tiba kalah. Ada cabang yang undi fizikal (yang melibatkan ratusan ahli keluar mengundi) dibuang semua undi dan hanya tinggal undi atas talian.
Sementara kita hanya boleh tahu sejauh mana keputusan berubah di seluruh negara selepas beberapa hari (apabila analisis keseluruhan siap), yang jelas keputusan yang diubah secara tidak konsisten begini telah mencemarkan pemilihan baru-baru ini.
Sejak dari awal lagi, saya telah membuat pendirian kepada Dr Zaleha Mustafa (Pengerusi Jawatankuasa Pemilihan Parti, JPP) dan Dato’ Seri Anwar Ibrahim (Presiden Dipilih) bahawa tuntutan mengadakan audit digital ini hanyalah permainan segelintir anggota parti yang kalah dalam pemilihan baru-baru ini.
Malangnya, mereka ini rapat dengan Dato’ Seri Anwar Ibrahim dan merasakan mereka boleh mempengaruhi keputusan untuk memastikan saya tidak disahkan sebagai Timbalan Presiden.
Saya telah menjelaskan secara dalaman pandangan saya bahawa motif sesetengah pihak seperti Farhash Wafa Salvador Rizal Mubarak terus mempersoalkan pemilihan parti adalah serampang dua mata, iaitu:
Pertama, untuk cuba mengubah keputusan supaya saya dan beberapa orang lain yang menang bersama saya tidak disahkan oleh Kongres Nasional.
Kedua, untuk membina persepsi kononnya kemenangan saya dengan jurang yang besar ialah disebabkan manipulasi besar-besaran.
Hakikatnya, mereka tidak boleh menerima kenyataan bahawa sentimen akar umbi sangat berbeza dengan bacaan mereka yang berlegar sekitar Dato’ Seri Anwar Ibrahim ini.
Sebaik mengumumkan bertanding jawatan Timbalan Presiden, saya terus membuat satu kaji selidik terperinci untuk memahami sentimen dan kehendak anggota parti akar umbi. Kaji selidik itu juga menyelami pandangan pengundi terhadap KEADILAN.
Dapatan kaji selidik adalah jelas. Sokongan kepada saya di kalangan anggota akar umbi adalah 85% berbanding saingan saya. Isu-isu yang saya bawa adalah selari dengan kehendak anggota akar umbi.
Sebab itu keputusan pemilihan juga mirip kepada sentimen akar umbi: saya menang dengan ~60% undi popular dan 75% dari semua cabang di seluruh negara.
Selepas keputusan diubah akibat audit digital, ia masih tidak boleh mengubah sebahagian besar keputusan pemilihan kerana sentimen akar umbi telah diterjemahkan semasa pemilihan.
Malangnya, kumpulan yang kalah tidak boleh menerima kekalahan. Mereka terus mengasak dan mengelilingi Dato’ Seri Anwar Ibrahim untuk mengadakan pemilihan semula atau setidak-tidaknya membuat audit digital untuk mencapai hasrat mereka.
Saya telah menyatakan pendirian bahawa parti akan terperangkap dengan permainan politik segelintir sedangkan majoriti parti telah membuat keputusan yang diterima dengan baik oleh rakyat umumnya.
Berlatarbelakangkan ini, saya cukup simpati dengan keadaan Saudari Rodziah Ismail yang keputusannya sebagai Ketua Wanita bertukar di saat-saat akhir.
Kami telah berbincang dan saya terharu dengan pendirian beliau bahawa parti mesti bergerak ke hadapan dan tidak terheret dengan permainan politik kelompok yang kalah.
Oleh itu, berikut adalah pendirian saya:
1) Kongres Nasional parti tidak boleh ditangguhkan lagi untuk melayan karenah segelintir calon yang kalah memandangkan pilihanraya umum boleh dipanggil bila-bila masa. Keutamaan saya sebagai Timbalan Presiden ialah untuk mempersiapkan pimpinan dan jentera parti untuk berdepan dengan lawan dalam PRU15.
2) Sementara kita meneruskan agenda pengukuhan parti ke arah PRU15, segala ruang dalam parti perlu dibuka untuk membolehkan isu-isu yang ditimbulkan akibat pertukaran keputusan di saat akhir ini terus disemak. Antara langkah utama saya sebagai Timbalan Presiden ialah untuk meneliti keseluruhan proses audit digital yang telah mengakibatkan kecelaruan yang berlaku untuk memberi keadilan yang sewajarnya kepada semua pihak.
3) Sebagai Timbalan Presiden, saya akan mengusahakan supaya satu tindakan diambil terhadap mana-mana pihak yang terbukti berniat mensabotaj parti dengan terus-menerus mengkritik pemilihan bertujuan melengahkan kepimpinan baru KEADILAN mengambil tempat.
Sebagai sebuah parti, kita tidak ada banyak masa untuk kembali ke landasan asal perjuangan kita iaitu membela rakyat ke arah membentuk sebuah masyarakat pelbagai kaum yang saling menghormati, lebih berdaya dan menjamin kehidupan yang lebih baik kepada semua.
Saya dan rakan-rakan yang selama ini berdiam diri dengan segala karenah dari kumpulan-kumpulan yang berkepentingan peribadi ini akan mempercepatkan lagi kempen #AyuhMalaysia untuk membentangkan visi KEADILAN untuk masa depan yang lebih baik.
Saya seru seluruh anggota KEADILAN supaya tidak lagi menghiraukan kekecohan yang cuba ditimbulkan oleh segelintir kelompok yang kalah ini dan bekerja untuk kita meyakinkan kembali rakyat bahawa KEADILAN adalah pilihan terbaik rakyat.
RAFIZI RAMLI
Timbalan Presiden Keadilan (Dipilih)
5 Julai 2022.

0

0

votes
Article Rating
Kongsikan artikel ini


NAJIB BERSALAH DAN PERLU MASUK PENJARA – TIMBALAN PRESIDEN PKR UCAP TAHNIAH KEPADA TIMBALAN PRESIDEN UMNO

Negara dikejutkan dengan laporan-laporan berita hasil satu wawancara di antara Timbalan Presiden UMNO, Dato’ Seri Mohamad Hasan dengan dua wartawan Nick Kochan dan Nile Bowie.
Berita yang bertajuk “UMNO’s No 2 thinks Najib should go to jail” atau “Pemimpin No. 2 UMNO berpendapat Najib perlu ke penjara” itu disiarkan oleh laman berita antarabangsa Asia Times.
Pautan berita penuh di
Exclusive: UMNO’s No 2 thinks Najib should go to jail
Dalam temu ramah ini, Tok Mat secara jelas menyatakan pendapatnya bahawa bekas Perdana Menteri, Dato’ Seri Najib Razak adalah bersalah setelah mahkamah membuktikan Najib menyeleweng dana rakyat melalui 1MDB.
“Mahkamah adalah tempat kamu (Najib) boleh buktikan kamu bersalah atau tidak. Dia tidak buktikan dia tidak bersalah. (Malah) Dia tidak dapat buktikan dia tidak bersalah.”
“Setiap orang perlu menanggung kesan perbuatan mereka. Kalau kita (UMNO) mahu memberi pengampunan, dia (Najib) perlu melalui proses. Dia (Najib) perlu ke penjara dahulu.”
Saya ingin mengucapkan tahniah kepada Tok Mat kerana masih ada suara-suara berani di dalam UMNO yang menyanggah kempen Najib yang cuba membodohkan rakyat (terutamanya orang Melayu) bahawa dia tidak bersalah.
Walaupun UMNO adalah saingan KEADILAN, masa depan negara bergantung kepada parti-parti politik (termasuk UMNO) dipimpin oleh mereka yang bersih dari rasuah, cekap mentadbir dan mempunyai wawasan.
Jika pun parti yang menang (pada suatu masa nanti) adalah KEADILAN, negara masih memerlukan barisan pembangkang (seperti UMNO) yang cekap dan bersih untuk membawa isu-isu rakyat serta menyemak tindakan kerajaan.
Oleh sebab itu, kempen berterusan Najib yang ingin menyelewengkan fakta yang telah dibentangkan di mahkamah adalah berbahaya kepada UMNO dan negara. Apatah lagi apabila sebahagian besar dari rakyat Malaysia percaya bahawa Najib adalah bersalah dan telah menyeleweng dana rakyat melalui 1MDB.
Dalam satu kaji selidik dan laporan kepada organisasi korporat dan perbankan yang melantik syarikat saya untuk memberi pandangan mengenai populariti Najib (dan pimpinan politik lain) dalam tahun 2021, dapatan menunjukkan lebih 80% rakyat Malaysia percaya Najib bersalah (termasuklah dari kalangan orang Melayu dan ahli UMNO sendiri).
Negara kita sedang berdepan dengan pelbagai cabaran terutamanya cabaran ekonomi. Rakyat terpaksa berdepan dengan bebanan sara hidup yang lebih tinggi dan kemampuan kerajaan untuk membantu rakyat makin terbatas kerana ruang fiskal yang sempit.
Sebahagian dari punca kebuntuan kewangan kerajaan ini adalah disebabkan bebanan hutang 1MDB yang diwariskan oleh Najib kepada rakyat.
Sebab itu, untuk negara bergerak ke hadapan dan menerima hakikat kita akan terus dibebankan dengan bencana kewangan yang berpunca dari 1MDB, sekurang-kurangnya kita wajar diberi keadilan bermula dengan dalang-dalang utama 1MDB dihukum seadilnya oleh mahkamah.
Walaupun kita tidak akan dapat kembali semua wang yang telah diselewengkan, sekurang-kurangnya rakyat mendapat keadilan apabila dalang-dalang utama 1MDB dihukum.
Dalam konteks itu, keberanian Tok Mat menyuarakan apa yang terbuku di hati rakyat kebanyakan wajar mendapat pujian dan sokongan semua pihak.
RAFIZI RAMLI
Timbalan Presiden (Dipilih)
6 Julai 2022.

0

0

votes
Article Rating
Kongsikan artikel ini


TIADA YANG SALAH, BAHKAN TOK MAT PATUT BERBANGGA DENGAN KENYATAANNYA

Sama ada berdasarkan versi yang disiarkan dalam Asia Times atau setelah mendengar rakaman audio yang didedahkan, Timbalan Presiden UMNO, Mohamad Hasan tidak harus ada perasaan bersalah tentang apa yang dinyatakannya dalam wawancara tersebut.
Beliau juga tidak harus cuba berdalih dengan mengatakan kenyataannya itu diambil di luar konteks.
Hakikatnya, bukan saja apa yang dinyatakan Mohamad atau Tok Mat itu adalah sesuatu yang benar dan tidak ada yang salah, bahkan tiada yang terkeluar daripada konteks yang sewajarnya.
Apa yang dinyatakannya dalam wawancara itu tentang 1MDB, kegagalan memberi penjelasan, kesannya kepada negara, Najib Razak harus masuk penjara jika gagal dalam rayuan di Mahkamah Persekutuan, pengampunan hanya boleh diberi setelah menjalani hukuman, tiada layanan istimewa, perbicaraan adil dan sebagainya – semuanya adalah perkara-perkara yang benar dan berdasarkan fakta.
Salahkah mengatakan 1MDB adalah beban kepada negara?
Salahkah juga mengatakan Najib harus masuk penjara jika gagal dalam rayuannya?
Salahkah dengan turut mengatakan Najib hanya boleh memohon pengampunan jika setelah menjalani hukuman penjara sebagaimana pemimpin-pemimpin lain yang telah melaluinya sebelum ini?
Untuk itu, sebagai pemimpin nombor dua UMNO, Tok Mat sepatutnya bangga dengan apa yang diperkatakannya itu.
Beliau juga seharusnya mempertahankan keseluruhan kenyataannya dalam wawancara itu.
Berkata benar berkaitan Najib, 1MDB dan perbicaraannya dalam situasi sekarang memanglah pahit dan tidak semua orang berani melakukannya, tetapi tiada apa-apa yang perlu ditakutkan dengan kebenaran, walaupun jika ditujukan kepada kelompok sendiri.
Lagi pula, Najib dengan skandal 1MDB yang terkait dengannya telah mencatat sejarah buruk buat UMNO dan BN sehingga hilang kuasa buat pertama kali atas karenah kepimpinan yang telah dilakukannya.
Maka, kenapa sesiapa dalam UMNO harus sembunyi dan takut-takut untuk memperkatakan kebenaran terhadap Najib?
Tahniah kepada Tok Mat dan diharapkan lebih ramai kepimpinan dalam UMNO berani bertindak sepertinya.
Gagal berbuat demikian hanya menjadikan UMNO dilihat tidak berubah dan kembali kepada perangai lamanya.
Cukup-cukuplah dah UMNO akan lebih selamat melalui landasan masa depannya jika tiada lagi Najib berlegar-legR di sekelilingnya.
– ShahbudinHusin 06/07/2022.

0

0

votes
Article Rating
Kongsikan artikel ini


HELLO NAJIB, TAKKAN SENYAP SAJA TENTANG WAWANCARA TOK MAT?

Sudah dua hari berlalu sejak Asia Times menyiarkan wawancaranya dengan Timbalan Presiden UMNO, Mohamad Hasan yang antaranya menyentuh tentang Najib Razak, skandal 1MDB dan hukuman yang diterimanya, sehingga ini bekas Perdana Menteri itu belum lagi memberi apa-apa reaksi berkenaan dengannya.
Kenapa Najib begitu lambat dan lembab?
Bila lagi beliau mahu mengulasnya?
Kalau hal lain, kadang-kadang isu berkenaan kecil saja, malah tidak begitu penting pun, tetapi Najib begitu pantas mengulas melalui melalui kerja sepenuh masa pasukan media sosialnya.
Mengapa dalam isu berkenaan wawancara Tok Mat dengan Asia Times ini, Najib begitu perlahan?
Tidakkah apa yang disebut oleh Tok Mat dalam wawancara itu adalah secara langsung tentang dirinya?
Sepatutnya Najib lagi pantas mengulas atau menjawab apa yang Tok Mat sebut dalam wawancara itu kerana ia berkaitan dirinya sendiri.
Malulah kalau hanya sibuk atau cepat menjawab dan mengulas dalam hal-hal lain, tetapi jadi kaku berkenaan apa yang disebut oleh Timbalan Presiden UMNO sendiri berkenaan dirinya.
Takkan memadai dengan Dr Puad Zarkashi dan Lokman Adam saja menjawab bagi pihaknya.
Apa kelas gitu?
Cepatlah bersuara Najib, janganlah diam saja?
Kalau diam saja, nanti rakyat ingat macam setuju pula dengan apa yang disebut oleh Tok Mat itu, terutama tentang beban kepada UMNO akibat skandal 1MDB.
– ShahbudinHusin 07/07/2022.

0

0

votes
Article Rating
Kongsikan artikel ini


SELAGI NAJIB ADA, ISU 1MDB TETAP MEMBAWA BEBAN KEPADA ISMAIL SABRI

Dua hari lalu, saya terbaca satu artikel di sebuah portal yang menulis tentang beban skandal 1MDB yang dikatakan akan terus menghantui Ismail Sabri Yaakob dalam usaha beliau mengekalkan jawatannya sebagai Perdana Menteri.
Antaranya disebut bahawa ia kekal menjadi beban kerana isu 1MDB tidak pernah padam daripada menjadi bualan serta perhatian dalam masyarakat sehingga sekarang.
Dalam hal berkaitan, sementara perkara itu memang hakikat yang tidak dapat dinafikan, sekurang-kurangnya ada dua sebab mengapa isu 1MDB akan tetap menghantui Ismail Sabri yang telah diputuskan sebagai “poster boy” BN dalam menghadapi PRU15 akan datang.
Pertama, kerana Najib Razak masih bebas dan belum dipenjarakan.
Kedua, disebabkan beliau sentiasa berlegar-legar di sekeliling UMNO sambil menjaja propaganda seolah-olah dirinya tidak bersalah dalam skandal tersebut.
Sekiranya Najib ketika ini sudah menerima hukuman dan dipenjarakan, ia tentu mudah bagi UMNO dan BN untuk menepis daripada terus dikaitkan dengan skandal 1MDB itu.
Selain boleh menjarakkan diri daripada terus dikaitkan dengan skandal itu, UMNO dan BN malah boleh mendabik dada dengan mengatakan undang-undang telah ditegakkan sebagaimana ramai pesalah di beberapa negara lain berkaitan 1MDB juga telah menerima hukuman masing-masing.
Najib sudah pun dijatuhi hukuman bersalah dan dihukum penjara 12 tahun serta denda RM210 juta oleh Mahkamah Tinggi dalam kes SRC International iaitu anak syarikat 1MDB dan hukumannya kemudian dikekalkan oleh Mahkamah Rayuan.
Begitu pun, sebagaimana beliau diberi penangguhan daripada menjalani hukuman sementara kesnya dirayu di Mahkamah Rayuan sebelum ini, kini beliau juga diberi penangguhan yang sama sementara menunggu rayuan akhirnya di Mahkamah Persekutuan pada 15 Ogos depan.
Meskipun penangguhan hukuman sementara menunggu rayuan yang diberikan kepada Najib adalah soal kebijaksanaan mahkamah yang tidak harus kita dipertikaikan, tetapi ia tidak dinafikan mempunyai kesan politik yang bukan sedikit kepada UMNO dan BN menjelang PRU15 akan datang.
Perbagai serangan dan persepsi boleh disemarakkan bagi tujuan menghalang UMNO dan BN daripada beroleh kemenangan.
Lebih-lebih lagi, UMNO dan BN yang ditumbangkan pada PRU 2018 lalu ketika Najib yang masyhur ke seluruh dunia kerana skandal 1MDB, telah kembali menjadi kerajaan sekarang ini.
Mahu tidak mahu, ia menjadikan isu 1MDB terus hidup dan sebagai “poster boy” BN, Ismail Sabrilah penanggung terbesar beban skandal itu dalam PRU15 nanti.
Di samping kes SRC International yang sudah di peringkat akhir rayuan, Najib juga masih berdepan perbicaraan berkaitan RM2.6 bilion dana 1MDB dan dakwaan meminda laporan audit syarikat tersebut.
Selain itu, tindakan Najib yang terus berlegar-legar di sekeliling UMNO mencari populariti dengan pelbagai lagak tunjuk pandainya setelah tiada kuasa ini adalah juga suatu beban kepada Ismail Sabri sebagai Perdana Menteri.
Sebagai orang yang menyebabkan BN kalah pada PRU 2018 dan kemudian sedang berdepan pelbagai pertuduhan di mahkamah, Najib sepatutnya sedar diri dengan memilih untuk berehat seketika sehingga kesnya selesai atau lebih baik, berundur saja terus daripada politik.
Tambahan lagi, skandal 1MDB yang diakibatkannya itu sudah melekat dalam minda rakyat di mana secara umumnya semua orang sedar untuk tempoh bertahun-tahun akan datang, negara masih perlu membayar hutang berpuluh bilion disebabkan olehnya.
Sebab itu, amalan UMNO sebelum ini di mana pemimpinnya yang didakwa di mahkamah akan direhatkan daripada jawatannya sehingga kes mereka selesai adalah suatu tindakan yang betul serta mampu menjaga nama baik parti.
Zaman Najib pada hakikatnya telah berlalu dan kini adalah era Ismail Sabri, dengan itu tidak harus sama sekali ada perasaan atau “jiwa perasan” dalam dirinya atau penyokongnya untuk melihat Ahli Parlimen Pekan itu kembali semula sebagai Perdana Menteri.
Perasaan atau “jiwa perasan” demikian hanya akan membunuh peluang UMNO dan BN dalam PRU15 akan datang, sekaligus juga membunuh masa depan Ismail Sabri kerana seolah-olah beliau sedang disaingi daripada dalam partinya sendiri.
Tiada Najib akan menyebabkan kesan 1MDB dapat diminimakan ke atas Ismail Sabri dan mampu memberi laluan lebih mudah kepada BN mencari kemenangan.
– ShahbudinHusin 07/07/2022.

0

0

votes
Article Rating
Kongsikan artikel ini


JIKA PINDAAN PERLEMBAGAAN UMNO DITOLAK ROS, INI MASA TERBAIK UNTUK ZAHID HAMIDI UNDUR DIRI

Semalam Jabatan Perdaftar Pertubuhan atau RoS memaklumkan bahawa keputusan sama ada pindaan perlembagaan UMNO akan dilulus atau ditolak bakal diketahui selewat-lewatnya pada 16 Julai.
Pemakluman RoS itu muncul berikutan tanda tanya yang kian meningkat daripada UMNO sendiri berhubung status pindaan yang diluluskan dalam PAU Khas pada 15 Mei lalu.
Pindaan itu menetapkan pemilihan UMNO hanya akan diadakan selepas enam bukan PRU dilangsungkan.
Disebutkan pindaan itu dibuat untuk mengelakkkan berlakunya perpecahan dalam UMNO menjelang setiap kali PRU diadakan.
UMNO wajib mengadakan pemilihannya setiap tiga tahun dengan tempoh lanjutan yang dibenarkan sebelum ini ialah selama 18 bulan.
Tetapi, dengan pindaan terbaru ini yang dilakukan oleh UMNO dibawah kepimpinan Zahid Hamidi, ia bermakna setiap PRU selepas ini mesti dilangsungkan terlebih dahulu sebelum pemilihan parti diadakan.
Namun demikian, meski pindaan itu telah diluluskan, ia masih tertakluk kepada kelulusan RoS yang harus membuat keputusan sama ada menolak atau meluluskannya dalam tempoh 60 hari selepas PAU Khas diadakan.
Jadi, sekarang ini ramai orang, terutamanya Zahid Hamidi, amat berdebar-debar menanti keputusan RoS itu.
Setakat ini, jangkaan pelbagai pihak berhubung keputusan RoS itu terbahagi kepada tiga kategori:-
Pertama, pindaan itu mendapat kelulusan RoS yang bermakna PRU15 akan diadakan terlebih dahulu sebelum pemilihan parti.
Kedua, pindaan itu ditolak RoS dan ini bererti UMNO mesti mengadakan pemilihan parti sebelum 29 Disember tahun ini.
Ketiga, pindaan itu diluluskan, tetapi hanya berkuatkuasa setelah UMNO mempunyai barisan kepimpinan MT yang baru.
Dalam erti kata lain, UMNO mesti mengadakan pemilihan parti terlebih dahulu untuk memilih barisan MT dan pindaan itu tidak boleh dikuatkuasakan pada PRU15, sebaliknya hanya berkuatkuasa pada PRU16 akan datang.
Jika pilihan pertama menjadi keputusan RoS, ia adalah suatu kemenangan kepada Zahid Hamidi dan mereka yang menyokongnya atau dikenali juga sebagai kluster mahkamah UMNO.
Keputusan itu dengan sendirinya akan menjadikan PRU15 terpaksa diadakan terlebih dahulu sebelum pemilihan UMNO, sekaligus membolehkan Zahid Hamidi terus kekal sebagai Presiden parti semasa pilihan raya nanti diadakan.
Tetapi, jika kategori kedua atau ketiga menjadi pilihan RoS di mana dalam kedua-dua kategori itu memerlukan pemilihan UMNO diadakan terlebih dahulu berbanding PRU15, maka berikutan daripadanya Zahid Hamidi tiada pilihan lain melainkan perlu berundur diri secara terhormat.
Dengan pemilihan parti harus didahulukan sebelum PRU15, inilah masa yang terbaik untuk UMNO memilih barisan kepimpinan barunya sebelum berhadapan dengan pengundian daripada rakyat dalam PRU15.
Oleh kerana Ismail Sabri Yaakob telah memegang jawatan Perdana Menteri serta dimuktamadkan sebagai “poster boy” BN bagi PRU15, atas apa pertimbangan sekali pun, beliau semestinya wajib dijadikan sebagai Presiden UMNO untuk berdepan PRU15 itu.
Zahid Hamidi yang bukan “poster boy”, malah sibuk dengan turun naik mahkamah dengan sendirinya sudah tidak relevan lagi untuk terus mempertahankan jawatannya.
Kalau Zahid Hamidi benar-benar ikhlas mahu melihat BN menang dan UMNO tidak berpecah menjelang PRU15, tiada laluan paling bermaruah mesti dilakukannya melainkan memberi laluan kepada Ismail Sabri.
Jika bertanding juga yang sudah tentu berpotensi menyebabkan perpecahan dalam UMNO akan berlarutan sehingga PRU15, malah mungkin menyumbang kepada kekalahan BN, ini bermakna Zahid Hanidi yang tidak mahu berundur itulah yang menjadi penyebab utamanya.
– ShahbudinHusin 08/07/2022.

0

0

votes
Article Rating
Kongsikan artikel ini


AL-FATIHAH BUAT SAHABAT DAN PENULIS AHMAD LUTFI OTHMAN

Editor dan penulis Ahmad Lutfi Othman meninggal dunia pagi ini.
Allahyarham meninggal dunia ketika di hospital, di mana beliau menjalani rawatan untuk beberapa komplikasi kesihatan.
Menerusi hantaran di Facebook, isterinya, Siti Hawa Samsam berkata Lutfi meninggal dunia pada jam 2.10 pagi di Hospital UiTM Puncak Alam, beberapa jam selepas ulang tahun kelahirannya yang ke-59.
Menjadi wartawan dan editor selama lebih tiga dekad, pelbagai pihak mengucapkan takziah kepada anak kelahiran Kedah itu, dan menyifatkan tulisannya sebagai suara utama ketika era Reformasi.
Lutfi dikenali sebagai ketua editor lidah rasmi PAS, Harakah. Beliau mengetuai sidang editorial Harakah pada 1987 hingga 1992 dan pada 2006 hingga 2015.
Allahyarham kemudian menyertai Malaysia Dateline, iaitu lidah rasmi Amanah.
Selain itu, bekas tahanan ISA itu juga menulis pelbagai buku dan artikel berkenaan politik negara, dan diterbitkan di tengah keterbatasan kebebasan media yang menyaksikan salah satu daripada majalah dwibulanan yang diterbitkannya diharamkan oleh Kementerian Dalam Negeri (KDN).
Perjuangan Lutfi ke arah kebebasan media turut menyaksikan penubuhan ‘Kumpulan Aktivis Media Independen’ (Kami) bersama beberapa lagi aktivis lain.
Pada 2016, Lutfi menerbitkan salah satu buku terakhirnya, bertajuk Lorong Sunyi Media Bebas. Ia merupakan himpunan 24 rencana karangannya dan 54 artikel berkenaannya oleh para penulis lain termasuk editor-editor veteran dan juga anaknya, Ahmad Luqman Hakim.
Sumber –
https://m.malaysiakini.com/news/627718

0

0

votes
Article Rating
Kongsikan artikel ini